Die NatureServe-bewaringstatus-stelsel, wat deur NatureServe onderhou word in samewerking met die Amerikaanse Natural Heritage Network, is in die 1980's ontwikkel deur The Nature Conservancy (TNC) om die bewaringstatus van spesies plante, diere en ander organismes asook ekologiese gemeenskappe op ’n wêreldwye, nasionale en subnasionale vlak aan te dui. Dit word ook soms TNC-range genoem, hoewel The Nature Conservancy nie eintlik meer betrokke is by die instandhouding van die range nie. NatureServe-bewaringstatusse kan op die volgende vlakke toegepas word: G – op ’n globale of wêreldwye vlak (G-rang) N – op ’n nasionale vlak vir ’n sekere nasie (N-rang) S – op ’n subnasionale vlak, soos ’n staat in die VSA (S-rang) 1 – Kritiek bedreig (1 000 of minder individue) 2 – Bedreig (1 001 tot 3 000 individue) 3 – Kwesbaar (skaars; 3 001 tot 10 000 individue) 4 – Skynbaar veilig (10 001 of meer individue) 5 – Veilig (algemeen; geen langtermynkommer nie) X – Aanvaar as uitgesterf (nie opgespoor nie ondanks uitgebreide soektogte) H – Moontlik uitgesterf (daar is hoop dat die spesie herontdek kan word) R – Op ’n nasionale of subnasionale vlak aangetref, maar die plaaslike status is onbekend of nog nie vasgestel nie ’n G3-spesie is dus wêreldwyd kwesbaar en ’n N2-spesie is in ’n sekere land bedreig.


Die jasmyn of Jasminum polyanthum is ’n immergroen klimplant van die olyffamilie, Oleaceae, en is inheems aan China en Birma (Mianmar). Dit het talle rooi-pienk blomknoppe in die laat winter en vroeë lente, gevolg deur welriekende, stervormige blomme met vyf kroonblare wat sowat 2 cm breed is. Dit het saamgestelde blare met 5 tot 7 blaartjies wat donkergroen is bo en ’n ligter groen onder. Die eindblaartjie is merkbaar groter as die ander blare. Die plant groei welig en kan tot 6 meter hoog word as dit gestut word. Die jasmyn is bekend as ’n huisplant. Dit sal die beste blom as dit in die somer in die son geplaas word sodat die lote kan ryp word. In die herfs kan dit in die huis ingebring word. Dit groei vinnig en maklik. Dit kan buite gebruik word om mure en heinings te bedek. Dit groei ewe goed in die son en ligte skadu. Dit kan gekweek word deur middel van saad en wortellote. As die blomknoppe nie oopgaan nie, kry die plant te min lig. As die blomknoppe bruin word, is dit te warm en droog.


Maartenshoop is 'n klein nedersetting in Thaba Chweu Plaaslike Munisipaliteit van Mpumalangaprovinsie. Lys van dorpe in Suid-Afrika Hierdie Mpumalanga-verwante artikel is slegs 'n saadjie. U kan ons wikipedia help deur dit uit te brei.


Goedgedacht (ook Jenn-Haven genoem) is 'n kleurlingnedersetting in die Tsantsabane Plaaslike Munisipaliteit in die Noord-Kaap. Lys van dorpe in Suid-Afrika "Hoofplek Goedgedacht". Sensus 2011.


Die Lancia Alfa 12 (Tipe 51) is die eerste motor wat deur Lancia vervaardig is. Die motor se padtoetse het in 1907 begin en produksie in 1908. Die motor se oorspronglike naam was "tipe 51" maar is later hernoem na "Alfa". Die motor se topspoed is ongeveer 90km/h. Meer as 100 eenhede van die motor is destyds verkoop. Hierdie artikel is ’n saadjie. Voel vry om Wikipedia te help deur dit uit te brei.


Die Lancia Lambda is 'n motorvoertuig wat deur Lancia vervaardig is vanaf 1922 tot 1931. Ongeveer 11 200 van hierdie motors is vervaardig. Nege weergawe van die Lambda was gebou: 1ste reeks, geproduseer 1923, 400 gebou. 2de reeks, geproduseer tussen 1923 en 1924, 1,100 gebou. 3de reeks, geproduseer 1924, 800 gebou. 4de reeks, geproduseer tussen 1924 en 1925, 850 gebou. 5de reeks, geproduseer 1925, 1,050 gebou. 6de reeks, geproduseer tussen 1925 en 1926, 1,300 gebou. 7de reeks, geproduseer tussen 1926 en 1928, 3,100 gebou. 8de reeks, geproduseer tussen 1928 en 1930, 3,903 gebou. 9de reeks, geproduseer 1931, 500 gebou. Hierdie artikel is ’n saadjie. Voel vry om Wikipedia te help deur dit uit te brei.


Die rooieekhoring (Paraxerus palliatus) is 'n eekhoring wat inheems is aan die oostelike kusgebiede van Afrika, sekere binnelandse bergwoude asook rivierbos in Tanzanië. Die suidelike subspesie P. p. ornatus is endemies aan Ngoyebos naby Eshowe, terwyl P. p. bridgemani vanaf St. Lucia, KwaZulu-Natal, noordwaarts aangetref word. Die knaagdier kan tot 6 cm hoog en 20 tot 50 cm lank word. Hulle weeg van 200 tot 300 gram. Die diertjie met 'n wolstert, en die pels is ventraal kastaiingrooi gekleurd. Hul presiese kleur en grootte gaan met hul habitat saam. In vogtige woud is hulle groter en donkerder, en in droë bos kleiner en rooier. Natuurlewe van Suid-Afrika Duncan Butchart Struik Nature 2012 ISBN 978-1-4317-0248-0 Grubb, P. (2008). Paraxerus palliatus. 2008 IUBN Rooi Lys van bedreigde spesies. Internasionale Unie vir die Bewaring van die Natuur 2008. Verkry op 6 Januarie 2009. Thorington, R.W., Jr.; Hoffmann, R.S. (2005). "Family Sciuridae". In Wilson, D.E.; Reeder, D.M (reds.).


Grasslands is 'n 91% Swart voorstad van die stad Bloemfontein in Suid-Afrika. Subplek Grasslands tydens die 2011-sensus


Cassel is 'n dorpie sowat 90 km noordwes van Kuruman geleë in die Noord-Kaap, Suid-Afrika. Volgens die 2011-sensus het dit 'n bevolking van 3  895, van wie 98% hulself as Swart Afrikane beskryf en 92% Tswana as huistaal praat. Lys van dorpe in Suid-Afrika "Hoofplek Cassel". Sensus 2011. Hierdie Noord-Kaap-verwante artikel is slegs 'n saadjie. U kan ons wikipedia help deur dit uit te brei.


Jericho is 'n nedersetting in Noordwes, Suid-Afrika. Dit val onder die "Bakwena ba Mogopa" stamowerheid. Lys van dorpe in Suid-Afrika "Hoofplek Jericho". Sensus 2011. Op Pad in Suid-Afrika. B.P.J. Erasmus. 1995. ISBN 1-86842-026-4 Ensiklopedie van Suidelike Afrika, Eric Rosenthal, 1967 Hierdie Noordwes-verwante artikel is slegs 'n saadjie. U kan ons wikipedia help deur dit uit te brei.


Judith Sportel (gebore 1972) is ’n Nederlandse sopraan wat gereeld optree saam met kore en reeds meegewerk het aan talle CD-opnames, veral van gewyde musiek. Sportel is gebore in Hoogeveen en het grootgeword in ’n huis waarin sy reeds op ’n jong ouderdom met musiek en sang in aanraking gekom het. Aangesien sy aan ’n musiekskool, Scala Centrum voor de Kunsten, studeer het, waar sy klavier- en sanglesse geneem het by Gerrit Jan Rutgers, het sy vroeg al die keuse gedoen om musiek te gaan studeer. Ná skool het sy klassieke sang studeer aan die konservatorium in Zwolle by Lodewijk Meeuwsen waar sy in 1996 afstudeer. Gedurende haar studie het sy kennisgemaak met ’n gevarieerde en uiteenlopende repertorium. Sy het meesterklasse by menige bekende sangonderwyser geloop. Haar huidige sangafrigter is Joke de Vin. Reeds tydens haar studie het sy dikwels as soliste opgetree. Deesdae is sy ’n gesogte soliste vir verskeie kore, vokale ensembles en orkeste. Onder leiding van heelparty dirigente het sy in uiteenlopende oratoriums gesing, dikwels saam met vooraanstaande soliste.


Die Hyundai Terracan is 'n mediumgroot SNV wat vanaf 2001 tot 2007 deur die Suid-Koreaanse vervaardiger Hyundai vervaardig is. Dit is gebaseer op die Hyundai Highland konsep en verskyn as 'n onderstelafgeleide van die tweede generasie Mitsubishi Pajero. Dit word aangedryf deur een van twee enjins: 'n 2,9 liter-inlynvier Hyundai J-enjin, of 'n 3,5 liter V6 Hyundai Sigma-enjin. Die naam van die motor is afgelei van "terra" (grond) en "Khan" (koning). Die Hyundai Veracruz het die Terracan vervang. Australiese spesifikasie Terracans was beskikbaar in twee afwerkingsvlakke - basies en Highlander. Highlander modelle was as standaard toegerus met leersitplekke, klimaatbeheerlugversorging en 'n outomatiese 4WD-ewenaar wat in die rit kon oorskakel. Al die modelle het met laestrek-ratte en 'n aparte leerraam-onderstel verskyn. 2001–2003 Hyundai Terracan vooraansig 2001–2003 Hyundai Terracan agteraansig 2004–2007 Hyundai Terracan vooraansig 2004–2007 Hyundai Terracan agteraansig Wikimedia Commons het meer media in die kategorie Hyundai Terracan. "Hawtai Motor - Terracan". Geargiveer vanaf die oorspronklike op 21 Desember 2010. Besoek op 1 Mei 2015.


Die Silverstone-renbaan is 'n motorrenbaan in Engeland langs die Silverstone- en Whittlebury-woonbuurte van Northamptonshire. Silverstone is die tuiste van die Britse Grand Prix, wat sedert 1948 hier aangebied word. Die 1950 Britse Grand Prix by Silverstone was die eerste wedren in die destydse nuutgevormde FIA Formule Een Wêreldkampioenskap. "British GP". FIA.com (in Engels). Federation Internationale de l'Automobile. Geargiveer vanaf die oorspronklike op 24 November 2013. Besoek op 5 Julie 2013. "New Silverstone circuit gets green light for 2010 British Grand Prix". Silverstone Circuit (in Engels). British Racing Drivers' Club. 11 Februarie 2010. Geargiveer vanaf die oorspronklike op 14 Februarie 2010. Besoek op 11 Februarie 2010.


HD 7924 is ’n hoofreeksster van spektraaltipe K met ’n skynbare magnitude van 7,185 wat sowat 55 ligjare van die Aarde af in die sterrebeeld Kassiopeia lê. Dit is kleiner, koeler en dowwer as ons Son en het ’n laer massa en metaalinhoud. In 2009 is ’n Superaarde-eksoplaneet in ’n wentelbaan om die ster ontdek. In 2015 is nog twee planete ontdek. Die eienskappe van die eerste planeet is hersien en die beraamde massa verminder. van Leeuwen, F. (2007). "Validation of the new Hipparcos reduction". Astronomy and Astrophysics. 474 (2): 653–664. arXiv:0708.1752. Bibcode:2007A&A...474..653V. doi:10.1051/0004-6361:20078357. Vizier catalog entry Howard, Andrew W.; et al. (2009). "The NASA-UC Eta-Earth Program. I. A Super-Earth Orbiting HD 7924". The Astrophysical Journal. 696 (1): 75–83. arXiv:0901.4394. Bibcode:2009ApJ...696...75H. doi:10.1088/0004-637X/696/1/75. http://newscenter.berkeley.edu/2015/04/28/robotic-telescope-discovers-three-super-earth-planetary-neighbors/ http://arxiv.org/abs/1504.06629 Koördinate: 01h 21m 59.1153s, +76° 42′ 37.024″ Hierdie artikel is vertaal uit die Engelse Wikipedia Hierdie ruimteartikel is ’n saadjie.


Die Citroën 2CV (Frans: "deux chevaux" (letterlik "twee stoomperde") was 'n voorenjin, voorwielaangedrewe, lugverkoelde motor bekendgestel op die 1948 Paryse Motorskou (Mondial de l'Automobile) en vervaardig deur Citroën vir modeljare 1948-1990. Wikimedia Commons het meer media in die kategorie Citroën 2CV. "Citroën: Automotive Industry Factsheet". Geargiveer vanaf die oorspronklike op 25 November 2009. Besoek op 5 Julie 2015.


TJX Companies, Inc. is 'n Amerikaanse aandelemaatskappy met sy hoofkwartier in Framingham in die deelstaat Massachusetts wat in sy afdelingswinkels in Noord-Amerika en Europa onder die handelsmerke T.J. Maxx (VSA en Kanada) en T.K. Maxx (Verenigde Koninkryk, Republiek van Ierland, Duitsland, Oostenryk, Nederland en Pole) onder meer mode, huishoudelike ware, kos en kosmetika teen afslagpryse verkoop. Die afwykende Europese naam is gekies om verwarring met die Britse winkelketting TJ Hughes te voorkom. Volgens sy eie beskrywing is TJX Companies die grootste internasionale mode- en afslagwinkelketting in die VSA wat 3 900 winkels in nege lande bedryf. Sy aandele word as deel van die Standard & Poor's 500-indeks op die New Yorkse Effektebeurs genoteer. TJX - Company. Besoek op 22 Februarie 2017


Mak maak (vgl. die Latynse woord domesticus: "van die huis") is die teel, kweek of tem van 'n bevolking van organismes om die eienskappe wat wenslik is vir die teler, kweker of temmer te beklemtoon. Die verlangde eienskappe kan insluit 'n bepaalde fisiese voorkoms, gedragskenmerke, indiwiduele grootte, werpselgrootte, hare/pelsgehalte of -kleur, groeikoers, vrugbaarheid, leeftyd, die vermoë om marginale hulpbronne en weiding te gebruik, die produksie van sekere neweprodukte, en vele ander. Mak organismes mag afhanklik word van mense of menslike aktiwiteite, omdat hulle hul vermoë om in die natuur te oorleef kan verloor. Mak maak verskil van temming in dat dit nie net verwys na 'n organisme se verandering in gedrag of omgewingssosialisering nie, maar potensieel selfs ook in hul fenotipiese uitdrukking en genotipes. Die woord mak word algemeen gebruik om 'n verandering in die hele bevolking te beteken, terwyl tem meer algemeen gebruik word om 'n verandering in individue te beteken. Verder is tem tipies slegs van toepassing op diere en hul gewoond raak aan menslike teenwoordigheid, terwyl mak maak 'n breër term behels, en kan plante, swamme en ander vorme van organismes insluit.


Vir die persoon, sien Adam Opel Die Opel Adam is 'n stadsmotortjie ontwerp en vervaardig deur die Duitse motorvervaardiger Opel, en is vernoem na die maatskappy se stigter, Adam Opel. Dit word ook onder die Vauxhall-merk in Groot-Brittanje verkoop. Die motor is in Frankryk vrygestel by die 2012 Parys Motorskou, met sy eerste verkope teen vroeg-2013. Agterkant Binneruim 1.0 driesilinder turboenjin Opel Adam S


Saul Mkhizeville voorheen bekend as Driefontein, is 'n nedersetting aan die oewers van die Heyshopedam. Dit resorteer onder die Mkhondo Plaaslike Munisipaliteit in Gert Sibande-distriksmunisipaliteit van Mpumalangaprovinsie, Suid-Afrika. Lys van dorpe in Suid-Afrika "Hoofplek Saul Mkhizeville". Sensus 2011. Hierdie Mpumalanga-verwante artikel is slegs 'n saadjie. U kan ons wikipedia help deur dit uit te brei.


Die NG gemeente Amersfoort is 'n gemeente in die Nederduitse Gereformeerde Kerk se Oostelike Sinode met sy middelpunt op die dorp Amersfoort, Mpumalanga. In 2016 het die gemeente 300 belydende en 53 dooplidmate gehad. Al die oudste boeke van die gemeente is tydens die Driejarige Oorlog deur die vyand verbrand en daar bestaan selfs onder historici verskil van gedagte oor die juiste verloop van die vroegste geskiedenis van die gemeente. Die volgende feite is wel bekend: In 'n skrywe van ds. Frans Lion Cachet aan die Skriba van die Algemene Kerkvergadering van die NG Kerk van die ZAR in sy vergadering van 5 Desember 1866, is gesê dat, aangesien die lede van die NG Kerk aan Vaalrivier, distrik Marthinus Wesselstroom, afgevaardigdes na die Algemene Kerkvergadering gestuur het, so het die vergadering “hen erkend als de gemeente der Ned. Ger. Kerk aan Vaalrivier, district Marthinus Wesselstroom, het bestaan eenen gemeente als die van Wakkerstroom onaangeroerd latende", en op die tweede Algemene Kerkvergadering van die NG Kerk te Nazareth (Middelburg), van 7 tot 12 Oktober 1867, was die gemeente Amersfoort nou ook teenwoordig.


Die gewone wildepietersieliebos (Heteromorpha arborescens) is 'n struik of klein boompie met 'n yl loof en neerhangende takke. In struikvorm is die takke oop. Die plant groei in klipperige heuwelhange en koppies. Die bas is kenmerkend koperbrons en wasagtig. Dit dop ook in papieragtige stukke af. Die blare is op verskillende wyses saamgestel en gee 'n aromatiese pietersieliegeur af wanneer dit fyngedruk word. Die gelerige blomme lok skoenlapperpers. Alfabetiese lys van Suid-Afrikaanse bome Natuurlewe van Suid-Afrika Duncan Butchart Struik Nature 2012 ISBN 978-1-4317-0248-0 Wikimedia Commons het meer media in die kategorie Gewone wildepietersieliebos. Wikispecies het meer inligting verwant aan Gewone wildepietersieliebos Hierdie artikel is ’n saadjie. Voel vry om Wikipedia te help deur dit uit te brei.


Die Rooihek-administrasiegebou is een van die neoklassieke geboue in Moskou bekend as die Sewe Susters van Josef Stalin wat in die vroeë 1950's gebou is. Dit is deur Aleksei Doesjkin ontwerp en in 1953 voltooi. Sy naam kom van Rooihekplein, waarop dit staan. Die hooftoring het 24 vlakke en is 133 m hoog. Dit bevat onder meer twee woonstelkomplekse van 11 verdiepings wat deur dieselfde argitek ontwerp is. Die komplekse bevat sowat 300 woonstelle elk. Die bou van die wolkekrabber is bemoeilik deur die nabygeleë Moskouse Metro-tonnels en die Krasnije Worota-treinstasie. Doesjkin het ’n tweede ingang na die stasie op die grondverdieping van die wolkekrabber gebou; dit is op 31 Julie 1954 geopen. Nadat dit die hoofkwartier van die departement van swaarnywerheidsbouwerk was, het die administratiewe deel van die gebou ook die departement van vervoerbouwerk gehuisves. Dit is ook bekend as die Lermontof-toring, genoem na die skrywer Michail Lermontof en Lermontofskajaplein, soos Rooihekplein tussen 1962 en 1986 geheet het. Frommer's Moscow Day by Day, Hillary Gilbert; John Wiley & Sons, 2008 Geboudata by emporis.com Geboudata by kyscraperpage.com Wikimedia Commons het meer media in die kategorie Rooihek-administrasiegebou.


Die Galápagos-skilpad (Chelonoidis nigra, sinoniem Chelonoidis elephantopus) is 'n reuse skilpad wat aan die familie van landskilpaaie (Testudinidae) behoort. Die skilpaaie kom endemies op die Galápagos-eilande voor en is die grootste lewende skilpadspesie ter wêreld. Hulle kan 1,3 tot 1,9 meter lank word, tot 250 kg weeg en tot 200 jaar oud word. Die skilpad word op sewe van die Galápagos-eilande aangetref. Hierdie eilande is deel van 'n vulkaniese eilandgroep, sowat 1000 km (620 myl) wes van die Ecuadoriaanse vasteland. Spaanse ontdekkingsreisigers het die eilande in die 16de eeu ontdek, en dit die naam galápagos, wat skilpad beteken, gegee. Die karapaks (bo-dop) wissel in grootte en vorm. Op eilande met 'n vogtige hoogland is die skilpaaie groter, met koepelvormige doppe en kort nekke. Op eilande met droë vlaktes, is die skilpaaie egter kleiner, met saalagtige doppe en lang nekke. Charles Darwin se waarneming van hierdie verskille (tydens sy tweede reis met die Beagle in 1835) het hom gehelp om sy teorie van evolusie te ontwikkel. Die bevolking van Galápagos-skilpaaie het oor die laaste dekades ernstig gekrimp.


Frankfort is 'n nedersetting in die Amahlathi Plaaslike Munisipaliteit in die Oos-Kaap, Suid-Afrika. Die plekkie is 51 km noordoos van King William’s Town. Dit het ontwikkel uit 'n nedersetting vir afgetrede lede van die Brits-Duitse Legioen in 1857 en is genoem na Frankfurt in Duitsland. Lys van dorpe in Suid-Afrika "Hoofplek Frankfort". Sensus 2011. Raper, Peter (1987). "Dictionary of South African Place Names". Johannesburg: Lowry Publishers. p. 165. Besoek op 22 Mei 2021. Hierdie artikel is ’n saadjie. Voel vry om Wikipedia te help deur dit uit te brei.


Dominionville is 'n myndorp in die Noordwesprovinsie, in Suid-Afrika. Lys van dorpe in Suid-Afrika "Hoofplek Dominionville". Sensus 2011. Hierdie artikel is ’n saadjie. Voel vry om Wikipedia te help deur dit uit te brei.


Witpoort is 'n hoofsaaklik wit nedersetting in die Noordwes-provinsie van Suid-Afrika. Dit is aan die R504-pad halfpad tussen Wolmaransstad en Leeudoringstad geleë. Lys van dorpe in Suid-Afrika "Hoofplek Witpoort". Sensus 2011. Hierdie artikel is ’n saadjie. Voel vry om Wikipedia te help deur dit uit te brei.


Doornkop is 'n 98% swart nedersetting in die Noordwes-provinsie van Suid-Afrika. Dit is 18 km noord van Ventersdorp geleë. Lys van dorpe in Suid-Afrika "Hoofplek Doornkop". Sensus 2011. Hierdie artikel is ’n saadjie. Voel vry om Wikipedia te help deur dit uit te brei.


Hierdie bladsy bevat wigskrif. Sonder die regte lettertipe sal jy blokkies of snaakse tekens sien. Jy kan die regte lettertipe hier kry. Enkidu (wigskrif: EN.KI.DU3, 𒂗𒆠𒆕, "Enki se skepping") is ’n sentrale figuur in die Mesopotamiese Heldedig van Gilgamesj. Enkidu word deur Aruru uit klei en spoeg geskep om Gilgamesj, die koning van Uruk, se onderdrukking van sy volk stop te sit. In die verhaal is hy ’n wilde man wat deur diere grootgemaak is en nie die beskawing ken nie, totdat hy met die tempelprostituut Shamhat seks het. Daarna maak ’n paar wisselwerkings met mense en menslike gedrag hom meer beskaafd. Dit lei tot ’n stoeigeveg met Gilgamesj. Hoewel Enkidu net so sterk soos Gilgamesj is, verteenwoordig hy die ongerepte en natuurlike wêreld en is hy eintlik die teenpool van die opgevoede en beskaafde koning. Enkidu word Gilgamesj se metgesel en vriend totdat hy deur die gode ter dood veroordeel word en sterf. Die treurende Gilgamesj vertrek hierna op ’n reis om die ewige lewe te soek. Daar is ’n groeiende beweging wat meen Gilgamesj en Enkidu het ’n erotiese verhouding gehad.


Die Gorrelskurwepadda (Amietophrynus gutturalis) is 'n skurwepadda wat in sentraal, noord en Suidelike Afrika voorkom. Die padda word 8 – 10 cm lank en is sandbruin of grys met 'n knopperige vel. Daar is ook rooi vlekke aan die dye. Butchart, Duncan: Natuurlewe van Suid-Afrika. Struik Nature. 2012. ISBN 978 1 43170 248 0 Wikispecies het meer inligting verwant aan Gorrelskurwepadda Wikimedia Commons het meer media in die kategorie Gorrelskurwepadda. Hierdie artikel is ’n saadjie. Voel vry om Wikipedia te help deur dit uit te brei.


Die Delawarerivier is een van die grootste riviere in noordoos Amerika. Die rivier is 450 km lank (uitgesluit die strandmeer en baai) en kronkel deur verskeie deelstate. Die rivier mond uit in Delawarebaai; dié is ongeveer 89 km lank en 20 km wyd. Die rivier ontspring as twee sytakke in die Catskillberge in die deelstaat New York naamlik die West Branch en die East Branch. Beide vloei parrallel suidwes deur Delaware County, New York. By 'n dorpie genaamd Deposit, New York draai die West Branch skerp 90 grade in 'n suidoostelike rigting en die East Branch vloei by Hancock in die West Branch in. Hiervandaan staan die rivier bekend as die Delawarerivier. Die rivier vloei nou suidoos as die grens tussen New York en Pennsilvanië. Port Jervis, New Jersey is 'n plek waar die drie deelstate, New York, New Jersey en Pennsilvanië se grense bymekaar kom. Hier maak die rivier nog 'n reghoekige draai en vloei nou suidwes en vorm nou die grens tussen Pennsylvania en New Jersey. Naby Stroudsburg, Pennsylvania, draai die rivier weereens suidoos en sny deur die Kittatinnyberge in wat as die Delaware Water Gap bekend staan.


Clyde Tombaugh (4 Februarie 1906 – 17 Januarie 1997) was 'n Amerikaanse sterrekundige. Hy is veral bekend vir die ontdekking van die dwergplaneet Pluto in 1930, die eerste voorwerp wat ontdek is in 'n gebied wat later as die Kuiper-gordel geïdentifiseer sou word. Daarnaas het hy ook 14 planetoïede ontdek. Hy het ook ernstige wetenskaplike navorsing oor vreemde vlieënde voorwerp, of VVV's, bepleit. Clyde William Tombaugh is op 4 Februarie 1906 in Streator, Illinois in die Verenigde State van Amerika gebore. Sy familie trek later na Burdett in Kansas, waar hy sy skoolloopbaan in 1925 voltooi. Hy wou graag verder gaan studeer, maar nadat 'n haelstorm sy familie se oeste beskadig het, was daar nie daarvoor geld nie. Op 18 Februarie 1930 ontdek hy Pluto. Tussen 1930 en 2006 is Pluto as die negende planeet van die Sonnestelsel beskou, waarna dit as 'n dwergplaneet herklassifiseer is. Na dié ontdekking het hy by die Universiteit van Kansas ingeskryf en twee grade in sterrekunde verwerf. Hy is waarskynlik die mees vooraanstaande sterrekundige wat ooit self melding van VVV's gemaak het.


The Reeds is 'n residensiële voorstad in Centurion, suidwes van Pretoria, Gauteng. Som van Subplek The Reeds asook sy uitbreidings tydens Sensus 2011. Hierdie artikel is ’n saadjie. Voel vry om Wikipedia te help deur dit uit te brei.


Die Hyundai Lambda-enjin is 'n 3.0 L tot 3.8 L V6-enjinreeks wat in Montgomery, Alabama, Verenigde State vervaardig word. Lys van Hyundai-enjins


'n Setlaar is 'n persoon wat na 'n ander gebied migreer om daar 'n permanente woning te stig, gewoonlik om die omgewing te koloniseer. Setlaars is oor die algemeen 'n sittende kultuur en is dus die teenoorgestelde van die nomade wat van plek na plek beweeg sonder 'n konsep van eienaarskap. Hierdie artikel is ’n saadjie. Voel vry om Wikipedia te help deur dit uit te brei.


Januarie Masilela was sekretaris van die Departement van Verdediging van Suid-Afrika. Hy is in 1955 gebore en het gedien as adjunk-sekretaris-generaal van die ANC. Masilela het Suid-Afrika in 1975 verlaat om na Zambië te gaan waar hy by Umkhonto we Sizwe (MK) aangesluit het. Hierdie mobilisering was die begin van sy militêre opleiding, waarna hy sy basiese militêre opleiding in Libië gaan doen het, voordat hy na die voormalige Sowjet-Unie gegaan het waar hy vir sowat twee jaar lank 'n senior kursus bygewoon het. Tussen 1982 en 1984 het hy 'n senior diploma in sosiale wetenskap bekom. Hy was die adjunk-sekretaris-generaal van die ANC tussen 1992 en 1994, en die sekretaris van die Departement van Verdediging van Suid-Afrika tussen 1999 en 2008. Masilela het in 'n motorongeluk in Bronkhorstspruit gesterf op 24 Augustus 2008. Januarie Masilela-rylaan (voorheen bekend as Genl. Louis Botha-rylaan) in Pretoria is in 2012 na hom vernoem. "Mail & Guardian - Defence secretary January Masilela died in a car accident in Bronkhorstspruit on Sunday, police have confirmed" (in Engels).


Die 2015 Formule Een Chinese Grand Prix is op 12 April 2015 op die Shanghai Internasionale Renbaan in China gehou. Dit was die derde wedren van die kampioenskapseisoen en is deur Lewis Hamilton in sy Mercedes gewen.


Pastor Maldonado (gebore 9 Maart 1985) is 'n Venezolaanse professionele motorrenjaer wat vir die Lotus F1-span in Formule Een Grands Prix gejaag het. Collantine, Keith (19 Julie 2014). "Maldonado to remain at Lotus in 2015". F1 Fanatic (in Engels). Keith Collantine. Geargiveer vanaf die oorspronklike op 6 Julie 2017. Besoek op 19 Julie 2014. Hierdie artikel is ’n saadjie. Voel vry om Wikipedia te help deur dit uit te brei.


Die NG gemeente Vaalwater is ’n gemeente in die Noordelike Sinode van die Nederduitse Gereformeerde Kerk. Die gemeente is op 7 Mei 1930 as die 95ste gemeente van die Ned. Herv. of Geref. Kerk in Suid-Afrika (die Transvaalse Kerk) gestig. Soos die oorspronklike naam, Waterberg-Noord, aandui, is dit van die gemeente Waterberg (Nylstroom) afgestig. Dit was een van die weinige gemeentes wat geen dorp binne sy grense gehad het nie, en sy grense het gestrek tot in distrik Potgietersrus. Die afstigting het onder leiding van ds. B. Alheit plaasgevind. Presies twee jaar later, op 7 Mei 1932, is die hoeksteen van die huidige kerkgebou deur ds. Koch gelê. As terrein vir die kerkaanleg is die waterryke oewer van die Melkrivier gekies, waar die kerkraad 'n gedeelte van die plaas Nooitgedacht aangekoop het. In Januarie 1935 het die gemeente sy eerste leraar in die persoon van ds. J.C. Botha ontvang. In hierdie tyd was die gemeente geweldig uitgestrek en die ledetal was nagenoeg 750. Onder groot opoffering het ds. Botha agt jaar sy baanbrekerswerk gedoen. Tydens sy bediening is 'n gedeelte van die gemeente aan Naboomspruit afgegee.


Die Gereformeerde kerk Aliwal-Noord is ’n gemeente van die Gereformeerde Kerke in Suid-Afrika op die Oos-Kaapse dorp Aliwal-Noord. Omdat Gereformeerde lidmate in die Suidoos-Vrystaat nog altyd dun gesaai was, het die gemeente van Aliwal uit die staanspoor ook die Vrystaatse dorp Rouxville en omgewing ingesluit. Die handjie vol lidmate van die Gereformeerde kerk Zastron het met dié gemeente se ontbinding in 2004 ook by Aliwal-Noord ingeskakel, nes dié van Jamestown die jaar vantevore. Die belydende lidmate het van einde 2015 tot einde 2016 van 150 tot 132 afgeneem en die dooplidmate van 28 tot 23. Die dorp het sy naam te danke aan die oorwinning wat sir Harry Smith, goewerneur van die Kaapkolonie, in 1847 in die slag van Aliwal, Indië, op die leërs van Runjeet Singh behaal het. Hy het toe bekend geword as die held van Aliwal. In 1848 het die goewerneur die Oranjerivier as die grens van die Kaapkolonie geproklameer. Hy het sy sekretaris, J.C. Chase, as siviele kommissaris en magistraat benoem en hom gelas om 'n geskikte terrein vir sy hoofkwartier uit te soek.


Makapanstad is 'n nedersetting en die setel van die Moretele Plaaslike Munisipaliteit, in die Bojanala-distriksmunisipaliteit aan die oosgrens van die Noordwesprovinsie, Suid-Afrika. Makapanstad staan onder die leierskap van die Makapan-familie. Hulle is die Bakgatla Ba Mosetlha en hulle totemdier is die aap. Die mees onlangse hoof van Makapanstad was Kgosi Motshegwa Hendrick, wat op 26 Desember 2014 gesterf het. Lys van dorpe in Suid-Afrika "Hoofplek Makapanstad". Sensus 2011.


Danville is 'n voorstad in die weste van Pretoria, Suid-Afrika. Daspoorttonnel, tonnel wat Danville met Daspoort verbind. "Subplek Danville". Sensus 2011. Hierdie artikel omtrent 'n plek in Pretoria en omgewing is slegs ’n saadjie. Jy kan Wikipedia help deur dit uit te brei.


Roseville is 'n voorstad in die sentraalweste van Pretoria, Suid-Afrika. "Subplek Roseville". Sensus 2011. Hierdie artikel omtrent 'n plek in Pretoria en omgewing is slegs ’n saadjie. Jy kan Wikipedia help deur dit uit te brei.


Suiderberg is 'n klein voorstad in die noordweste van Pretoria, Suid-Afrika. Dit lê aan die suidehang van die Magaliesberg, vandaar sy naam. "Subplek Suiderberg". Sensus 2011. Hierdie artikel is ’n saadjie. Voel vry om Wikipedia te help deur dit uit te brei.


'n Webkruiper (Engels: webcrawler of spider) is 'n sagteware robot wat die wêreldwyde web op 'n metodiese en geoutomatiseerde manier deurblaai. Webkruipers maak gewoonlik 'n lokale kopie van die opgeroepte bladsye om hulle sodoende later te kan verwerk, soos byvoorbeeld om hulle te indekseer vir soekenjins. Die werkswyse is eenvoudig: die webkruiper begin met 'n lys van URL addresse en besoek hulle een vir een, waarby ál die webskakels wat in die besoekte bladsye voorkom ook aan die lys van addresse toegevoeg word. Op dié wyse kan 'n webkruiper feitlik alle toeganklike bladsye op die internet besoek. Webkruipers kan bladsye baie vinniger as mense opvra en verwerk, en dit is dus belangrik dat hulle hulself gedra sodat hulle nie die webbedieners wat die webblaaie beskikbaarstel oorlaai nie. Die meeste webkruipers neem die moeite om bladsye van een webbediener nie almal ágter mekaar op te vra maar om hulle oor 'n tydsbestek te versprei om sodoende te verhoed dat die betreffende webbediener oorlaai word. Vir eienaars en administrateurs van webwerwe is metodes beskikbaar gestel om die gedrag van webkruipers te beïnvloed.


Die Gereformeerde kerk Koffiefontein is ’n gemeente van die GKSA in die Wes-Vrystaat. Buiten Koffiefontein self, omsluit die gemeentegrense ook die dorpe Luckhoff, Fauresmith en Jagersfontein, laasgenoemde twee sedert 2010 toe die Gereformeerde kerk Fauresmith ná 145 jaar ontbind het. Die gemeente Koffiefontein is op 24 Oktober 1925 formeel gestig. Dit het aan die begin bestaan uit die wyke Koffiefontein, Oudebergfontein en Belmont. Aanvanklik het die lidmate vir eredienste bymekaargekom in die dieselfde gebou wat ’n tyd lank as skool gedien het en aan ene S. Rörich behoort het. Tydens die bediening van ds. T.T. Spoelstra, die predikant van die Gereformeerde kerk Petrusburg, het die getal lidmate meteens in 1933 byna vervierdubbel toe sowat 100 NG lidmate en hul kinders uit die NG gemeente Koffiefontein na die Gereformeerde kerk oorgekom het omdat hulle ontevrede was met die invoer van Nagmaalkelkies. In die daaropvolgende minstens drie dekades het die gemeente blykbaar sy getalle gehandhaaf, want in 1959, die GKSA se eeufeesjaar, was hier nog 146 belydende en 90 dooplidmate. Die huidige kerkgebou se hoeksteen is gelê in 1934, kort ná die aansluiting van die NG lidmate by die gemeente.


Die Amaryllidaceae of narsingleliefamilie is ’n familie kruidagtige, hoofsaaklik meerjarige blombolplante, wat deel is van die eensaadlobbige orde Asparagales. Die familie se naam kom van die genus Amaryllis, vandaar die sinoniem amarillisfamilie. Die blare is gewoonlik lynvormig, die blomme tweeslagtig en simmetries, en gerangskik in bloeiskerms aan die stam. Die familie, wat in 1805 geskep is, bevat nou sowat 1 600 spesies, wat verdeel is in 75 genera, 17 tribusse en drie subfamilies: Agapanthoideae (agapante), Allioideae (uie en grasuie) en Amaryllidoideae (narsinglelies en affodille). Amaryllidaceae word aangetref in die tropiese en subtropiese klimaatstreke en sluit baie sierplant en groente in. Die meeste spesies in die familie is blomplante met meestal grondwortels (’n paar is waterplante) en is meerjarige kruid- of vetplante. Die meeste genera groei van bolle, maar ’n paar soos Agapanthus, Clivia en Scadoxus ontwikkel uit risome (wortelstokke). Die blare is eenvoudige met parallelle are. Hulle kan langwerpig, ellipties, lans-, lyn- of garevormig wees, en is óf by die basis gegroepeer óf alternatiewelik om die stam gerangskik.


Die stempel van ’n blomplant is deel van die voortplantingsorgane van die blom. Dit is die deel van die stamper wat stuifmeel opvang en dit is waar die stuifmeel ontkiem. Die stempel is dikwels taai en op verskeie maniere aangepas om die stuifmeel op te vang en te behou – soos met hare, lobbe, knoetse ens. Die stuifmeel word oorgedra deur die wind, insekte of ander diere of in seldsame gevalle water. Slegs ’n spesifieke kombinasie van stuifmeelkorrels en stempel lei tot bevrugting. Stempels wissel in vorm van lank en slank tot rond en veeragtig. Die blomstyl verbind die stempel met die vrugbeginsel. Style is altyd buisvormig – kort of lank – en kan oop of toe wees. Stuifmeelbuise groei deur die styl om die saadknoppies te bereik. The Penguin Dictionary of Botany, geredigeer deur Elizabeth Toothill, Penguin Books 1984 ISBN 0-14-051126-1 Wikimedia Commons het meer media in die kategorie Stempel. Hierdie artikel is vertaal uit die Engelse Wikipedia


Gerry Adams (Iers-Gaeliese naam: Gearóid Mac Ádhaimh; 6 Oktober 1948-) is 'n Noord-Ierse politikus en die leier van Sinn Féin, 'n Ierse politieke party wat Noord-Ierland met die Republiek van Ierland wil verenig. Hy is ook 'n voormalige parlementslid vir Wes-Belfast. Hy het egter nie parlementsittings bygewoon nie, omdat hy nie Brittanje se gesag oor Noord-Ierland erken nie. Weens sy bande met die Ierse Republikeinse Leër (IRL) het die Britse regering Adams jare lank verbied om na Engeland, Skotland of Wallis te reis. In die laat 1990's het hy egter met die Britse regering en ander Noord-Ierse politieke partye in gesprek getree om vrede in die streek te bewerkstellig. Die IRL het vyandighede in 1995 gestaak en in 2005 verklaar dat die oorlog verby was. Gerard 'Gerry' Adams is op 6 Oktober 1948 vanuit 'n sterk nasionalistiese Katolieke familie gebore. Hy was 'n vroeë skoolverlater en 'n kroegman wat by die Ierse republikeinse beweging betrokke geraak het. In 1964 sluit hy by Sinn Féin en Na Fianna Éireann aan.


VIA is ’n Afrikaanse vermaak- en leefstylkanaal wat 24 uur per dag leefstyl- en realiteitsprogramme aanbied. Dit word op DStv-kanaal 147 uitgesaai en is op DStv Premium-, Extra, Compact- en Family-pakkette beskikbaar. Dit is Media24 se eerste televisiekanaal en word vanaf Maandag 9 November 2015 om 16:00 uitgesaai. Dit het begin met 22 nuwe programme wat op kos, diëte, verhoudings, troues en styl fokus. Die teikengroep is Afrikaanse vroue en hul gesinne. Wie's Jou Poppie? (2017 - Nou) Bobby & Karlien - In Jou Skoene (2017) Huisgenoot: Ware Lewensdramas (2017) Die Kontrak (2018) "VIA". Media24. Geargiveer vanaf die oorspronklike op 1 Maart 2019. Besoek op 20 Desember 2015. "Media24 begin opwindende nuwe Afrikaanse TV-kanaal". Media24. Geargiveer vanaf die oorspronklike op 23 Desember 2015. Besoek op 20 Desember 2015. VIA se webtuiste Hierdie artikel is ’n saadjie. Voel vry om Wikipedia te help deur dit uit te brei.


Pienk Piet is die naam van die standbeeld op Stellenbosch van prof. John du Plessis wat na klagtes van kettery uit sy pos by die Kweekskool ontslaan is. Die beeld van ligroos marmer toon 'n lewensgroot Johannes du Plessis in 'n toga met 'n oop Bybel in die hand. Op 'n granietmuur agter die beeld staan die Du Plessis-spreuk “God verdedig die reg”. Florenci Cuairan, 'n Spaanse beeldhouer, het dit op versoek van Du Plessis se vriende gemaak. Die versoek van die vriende dat die beeld in die tuin van die Kweekskool mag staan, is geweier. Sedert die oprigting daarvan in 1944 is die beeld verskeie male van standplaas verskuif en is dit ook dikwels gevandaliseer. Op 19 Junie 2006 is Pienk Piet van die agtertuin van die Sasol Kunsmuseum tog na meer as sestig jaar verskuif na die voortuin van die Kweekskool. Finansiering vir hierdie waarskynlik laaste skuif is o.a. verskaf deur Het Jan Marais Nationale Fonds. Pienk Piet se ontslag lei tot interpretasie-vakuum Geargiveer 23 Desember 2015 op Wayback Machine, Die Burger, 11 April 2002


Die suidelike olifantrob of suidelike see-olifant (Mirounga leonina) is 'n olifantrob wat in die Suidelike Halfrond in die Antarktiese waters voorkom. Dit is een van die twee olifantrob-spesies, die ander een is die noordelike olifantrob. C. Campagna (IUCN SSC Pinniped Specialist Group) (2008). Mirounga leonina. 2008 IUBN Rooi Lys van bedreigde spesies. Internasionale Unie vir die Bewaring van die Natuur 2008. Verkry op 22 Maart 2009. Linnæus, Carl (1758). Systema naturæ per regna tria naturæ, secundum classes, ordines, genera, species, cum characteribus, differentiis, synonymis, locis. Tomus I (in Latin) (10 uitg.). Holmiæ: Laurentius Salvius. pp. 37–38. Besoek op 23 November 2012.AS1-onderhoud: onerkende taal (link) Wikimedia Commons het meer media in die kategorie Suidelike olifantrob. Wikispecies het meer inligting verwant aan Suidelike olifantrob Hierdie artikel is ’n saadjie. Voel vry om Wikipedia te help deur dit uit te brei.


Justin Pierre James Trudeau (gebore 25 Desember 1971 in Ottawa) is 'n Kanadese politikus en 23ste eerste minister van dié land ná die Liberale Party se oorwinning in die algemene federale verkiesing op 19 Oktober 2015. Ná sy inswering is hy op een na die jongste premier in die geskiedenis van Kanada (die jongste eerste minister ooit was Joe Clark) en die eerste seun van 'n vorige premier wat dié amp beklee. Justin Trudeau is die oudste seun van wyle Pierre Trudeau, die 15de premier van Kanada, en sy vrou Margaret Trudeau. Trudeau het by 'n partytjie in 2001 by die skool waar hy onderwys gegee het in swartgesig verskyn. Die tema van die partytjie was "Arabiese nagte", en Trudeau het 'n tulband en Arabiese kleding aangetrek met sy gesig, nek en hande heeltemal verswart. Op Woensdag, 20 September 2019 het Trudeau aan verslaggewers gesê, "Ek moes dit nie gedoen het nie. Ek moes van beter geweet het en ek het nie. Ek is regtig jammer." Hy is gevra of hy gedink het die foto is rassisties, waarop hy geantwoord het, "Ja, dit was.


'n Vliegboot is 'n vliegtuig wat ontwerp is om op water te dryf, vanaf die water op te styg en daarop te land. Vliegbote wat van beide die water en land (vanaf 'n vliegveld) kan opstyg, word 'n amfibiese vliegtuig genoem. Die voordeel van 'n vliegboot is dat dit op bykans enige watervlak kan land. Dit is nie soos gewone vliegtuie tot 'n vaste lughawe met 'n loopbaan beperk nie. Omdat die weerstand van die water hoog is, het 'n vliegboot 'n kragtige enjin nodig om genoeg spoed op te bou om te kan opstyg. Daar is twee soorte vliegbote wat volgens die metode waarop hulle dryf onderskei word. Sommige vliegbote het drywers waar normale vliegtuie wiele het, ander land weer op die romp (wat dan as 'n skeepsromp dien). Laasgenoemde tipe is gewoonlik groter en het 'n groter dravermoë. Die grootste vliegboot ooit, die Spruce Goose, het op 2 November 1947 vanaf Long Beach in Kalifornië op sy nooiensvlug opgestyg. Die vlieënier was Howard Hughes. Sedert die Tweede Wêreldoorlog het die gebruik van vliegbote geleidelik afgeneem, deels as gevolg van die belegging wat tydens die oorlog in lughawens gemaak is.


Ubombo is 'n dorp in die Umkhanyakude-distriksmunisipaliteit van KwaZulu-Natal provinsie in Suid-Afrika. Lys van dorpe in Suid-Afrika "Hoofplek Ubombo". Sensus 2011. Hierdie KwaZulu-Natal-verwante artikel is slegs 'n saadjie. U kan ons wikipedia help deur dit uit te brei.


Ds. Johannes Overney (Friesland, onbekend – Kaapstad, 4 Mei 1687) was die agste predikant wat in diens van die Nederduitse Gereformeerde Kerk in Suid-Afrika getree het. Ds. Overney se grootvader, wie se naam hy gedra het, was in die jare 1592 tot 1630 predikant in verskeie Hervormde gemeentes in Friesland. Blykbaar was hy ’n bekwame persoon, want minstens vyf maal is hy afgevaardig na die provinsiale sinode in Friesland, iets wat destyds soms ’n onderskeiding was omdat elke klassis (ring) net twee predikante en twee ouderlinge kon afvaardig. Hy is ook meermale as een van die deputate van die sinodes benoem. Die taak van die deputate was om bepaalde sinodale opdragte uit te voer. Hy het vyf seuns gehad wat predikant geword het en een van hulle, waarskynlik ds. Jacobus Overney van Pietersbierum, was Johannes Overney se vader. Ds. Johannes Overney het in Franeker in die teologie studeer waar hy op 14 Januarie 1671 as student ingeskryf is. Ná voltooiing van sy studie het hy hom vir diens in die Indiese Kerk aangemeld.


Seeslakke (Caenogastropoda) is 'n subklas seediere wat aan die Klas van slakke (Gastropoda) behoort. Seeslakke word gevind in alle mariene habitats, van strandmere, kus en oseaan bodems. Almal het 'n dop wat uit proteïne en chitin bestaan en versterk is met kalsiumkarbonaat. Verdraaiing van die lyf van 180 ° vind plaas gedurende die ontwikkelingsfase sodat die kieu en anus hoër as die kop is. Dit voorkom dat die water wat hulle gebruik om suurstof van te verkry besmet raak deur afvalstowwe afgeskei deur hul self. Die meeste seeslakke kan hul self terug trek in hulle doppe en die opening seel met 'n operkulum wanneer hulle bedreigd voel of inaktief is. Baie seeslakke is herbivore en vreet seegras. Ander is karnivore en het 'n snuif orgaan om te ruik vir chemiese reuke afgegee deur hulle prooi. Party seeslakke het 'n radula wat deur die doppe van hul prooi kan boor waarna hulle 'n suigbuis deur die opening steek om die prooi se vleis uit te suig. The Reef Guide: Fishes, corals, nudibranchs & other invertebrates: East & South Coasts of Southern Africa. Dennis King & Valda Fraser.


Die Université Saint-Joseph de Beyrouth, kort USJ, is 'n privaat Rooms-Katolieke universiteit in Beiroet, Libanon, wat in 1875 deur Jesuïete gestig is. Die USJ word onder die beste tersiêre instellings in die Midde-Ooste gereken. Sy alumni sluit talle Libanese presidente, ministers, filosowe, intellektuele, geestelikes en ander bekende persoonlikhede in. As Libanon se oudste en belangrikste Fransmedium-universiteit bevorder die USJ Libanese kultuur sonder enige godsdienstige affiliasies asook drietaligheid met Frans, Arabies en Engels as onderrigtale. Die USJ staan daarnaas bekend vir sy universiteitshospitaal Hôtel-Dieu de France. Die USJ bied studies in twaalf fakulteite aan, wat net soos sy 24 institute en skole tussen vyf kampusse in Beiroet verdeel is. Daar is streekstakke in Sidon, Tripoli en Zahlé asook een studiesentrum in die buiteland, geleë in Doebai.


Windhoek Afrikaanse Privaatskool (WAP, bynaam Windhoek Affies) is die enigste skool in die Namibiese hoofstad Windhoek wat onderrig van gr. R tot 12 deur medium Afrikaans bied. Die skool maak deur middel van die Treintjieskool ook voorsiening vir onderrig aan kinders van gr. 000 tot gr. 0. Hoewel al die groot dorpe in die land en die hoofstad minstens een privaat skool het wat onderrig aan meestal Afrikaanssprekende leerders deur feitlik uitsluitlik Afrikaanse onderwysers bied, word net aan die WAP en die volgende skole moedertaalonderrig tot in gr. 12 gebied: Keetmanshoop Privaatskool, Privaatskool Moria (Outjo), Privaatskool Elnatan (Stampriet), Tsumeb Gimnasium en Pro-Ed Akademie (Swakopmund). Op Gobabis, byvoorbeeld, geskied onderrig aan die Gobabis Gimnasium van gr. 4 af in Engels, en so ook aan die Berg-op Akademie op Okahandja. Die WAP het amptelik op 4 Maart 1995 geopen nadat die Namibiese ministerie van basiese onderwys en kultuur sy registrasie einde 1994 goedgekeur het. Piet Burger was die skoolhoof in die eerste jaar en is in 1996 opgevolg deur Johan Esbach.


Hierdie artikel handel oor die etniese groep in Suidoos-Asië. Vir die etniese groep in Suid-Afrika, sien Kaapse Maleiers en vir die taal, sien Maleis. Die Maleiers (Maleis: Melayu, Jawi: ملايو) is 'n etniese groep van Austronesiese mense in Suidoos-Asië wat oorwegend in die Maleise Skiereiland, die oostelike Sumatra en die kus van Borneo woon, asook al die kleiner eilande van die Maleise argipel – gebiede wat gesamentlik as die Maleise wêreld bekend staan. Hierdie plekke is vandag deel van die moderne nasies van Maleisië, Indonesië, Singapoer, Broenei en die suide van Thailand. Daarbenewens leef Maleiers veral in Suid-Afrika (Kaapse Maleiers), Sri Lanka, Australië, die Verenigde Koninkryk en Mianmar. Maleiers gebruik oorwegend die Austronesiese tale Maleis en Indonesies en is verwant aan etniese groepe soos die Balinese, Javane, Madurese en die Soendanese. Hulle is aanhangers van die Soennitiese Islam. (en) Economic Planning Unit (Malaysia) 2010 (en) Badan Pusat Statistika Indonesia 2010, p.


Die donkervin-klipkabeljou (Cephalopholis urodeta) is 'n vis wat voorkom in die Indiese-Stille-oseaan gebied en ook aan die ooskus van Afrika suidwaarts tot by die noorde van KwaZulu-Natal. In Engels staan die vis bekend as die Duskyfin rockcod. Alfabetiese lys van visse Lys van Suider-Afrikaanse visse volgens wetenskaplike name Lys van varswater visfamilies Lys van visfamilies http://www.fishbase.org/summary/SpeciesSummary.php?ID=6456&genusname=Cephalopholis&speciesname=urodeta&AT=Cephalopholis+urodeta&lang=English Liu, M., Yeeting, B., Russell, B., Craig, M.T., Heemstra, P.C. & Pollard, D. 2008. IUCN 2013. IUCN Red List of Threatened Species. Version 2013.1.


Metacritic is ’n webtuiste met resensies van rolprente, musiekalbums, videospeletjies en televisieprogramme (voorheen ook boeke). ’n Persentasie word aan elke resensie van ’n produk toegeken en die gemiddeld bereken. ’n Uittreksel van elke resensie word verskaf, saam met ’n skakel na die bron. Drie kleurkodes – groen, geel en rooi – som die resensente se aanbeveling op en gee ’n idee van die algemene mening van resensente en, in ’n mindere mate, die publiek. Dit word beskou as die videospelbedryf se beste versameling resensies. Metacritic se speletjieredakteur, Marc Doyle, het in ’n onderhoud in The Guardian gesê omdat videospeletjies so ’n groot belegging is, is spelers meer ingelig oor resensies as rolprent- of musiekaanhangers. Hulle wil weet of daardie produk waarop almal so gretig gewag het, aan die verwagtinge voldoen. Metacritic ken aan elke resensie ’n persentasie toe, met inagneming van die resensent se aansien. Baie webtuistes gee ’n telling uit 5, 10 of 100, of ’n alfabetiese gradering. Metacritic werk dit om in ’n persentasie.


Alana Bailey (*21 September 1965–) is 'n Suid-Afrikaanse skryfster, historiese navorser en adjunk-uitvoerende hoof van AfriForum en Kraal Uitgewers. Alana Bailey is op 21 September 1965 in Krugersdorp gebore, waar sy skoolgaan en in 1983 aan die Hoërskool Monument matrikuleer. Daarna studeer sy aan die Universiteit van Pretoria en verwerf in 1986 'n B.A.-graad met Afrikaans-Nederlandse Kultuurgeskiedenis en Engels as hoofvakke. In 1988 behaal sy 'n B.A. Honneurs-graad in Kultuurgeskiedenis en in 1993 'n M.A.-graad in Historiese en Erfenisstudies, beide grade met lof. Vanaf 1987 tot 1989 is sy werksaam as historiese navorser by die Nasionale Kultuurhistoriese en Opelugmuseum (NASKO), waarna sy in 1989 by die Maatskappy vir Immigrasie (MVI) aansluit as migrasie-adviseur. Hierdie betrekking beklee sy tot 2005, wanneer MVI saamsmelt met AfriForum, die vakbond Solidariteit se burgerregte-inisiatief. Sedertdien is sy by AfriForum werksaam as adjunk-uitvoerende hoof verantwoordelik vir internasionale skakeling, taal, erfenis en kultuur. Deeltyds doen sy navorsing oor haar spesialisvelde, naamlik Suid-Afrikaanse kultuurgeskiedenis en internasionale migrasie. Haar skryfwerk sluit in fiksie, historiese publikasies, resensies, navorsingstukke en vertaalwerk.


Stronsiumoksied is 'n chemiese stof met formule SrO. Dit kan vervaardig word deur die karbonaat te verhit: S r C O 3 → S r O + C O 2 {\displaystyle SrCO_{3}\to SrO+CO_{2}} Die stof is sedert die jare 1970 baie in kleuretelevisietoestelle gebruik. Ander toepassings is in medisyne, vuurpyle, pigmente en in die halfgeleierindustrie. Richard C. Ropp Encyclopedia of the Alkaline Earth Compounds, Newnes, 2012, ISBN 0-444-59553-8,ISBN 9780444595539


Helen Elizabeth Hunt (gebore 15 Junie 1963) is ’n Amerikaanse aktrise, regisseur en draaiboekskrywer. Sy het sewe jaar in die sitkom Mad About You gespeel en was die enkelma Carol Connelly in die romantiese komedie As Good as It Gets (1997), waarvoor sy die Oscar vir beste aktrise gewen het. Van haar ander noemenswaardige prente sluit in Twister (1996), Cast Away (2000), What Women Want (2000) en The Sessions (2012), waarvoor sy ’n Oscar-benoeming vir beste vroulike byspeler gekry het. Hunt het haar regisseursdebuut in 2007 gemaak met Then She Found Me. Sy het ook vier Emmys, vier Golden Globes en twee Screen Actors Guild Awards gewen. Hunt het in die 1970's as 'n kinder-aktrise begin werk. Helen Hunt in die Internet-rolprentdatabasis


Nicholas King "Nick" Nolte (gebore op 8 Februarie 1941) is ’n Amerikaanse akteur en voormalige model. Nolte het eers in die TV-reeks Rich Man, Poor Man gespeel wat op Irwin Shaw se trefferroman van 1970 geskoei was. Later was hy in nog meer as 40 rolprente te sien, waarin hy uiteenlopende karakters vertolk het. Dit, tesame met sy atletiese bou en rasperstem, was die kenmerke van sy loopbaan. In 1973 het hy as gaskunstenaar opgetree in die TV-reeks Griff se episode "Who Framed Billy the Kid?", as Billy Randolph, ’n voetbalspeler wat van moord beskuldig word. Hy het die Golden Globe vir beste akteur in ’n drama gewen en is benoem vir die Oscar vir beste akteur vir die 1991-fliek The Prince of Tides. Hy het ook Oscar-benoemings gekry vir Affliction (1998) en Warrior (2011).


Wodehouse was die naam van die distrik, afdelingsraad en kiesafdeling rondom Dordrecht in die Oos-Kaap. Die distrik is begrens deur die distrikte Albert, Aliwal-Noord, Lady Grey, Barkly-Oos, Indwe, Glen Grey, Sterkstroom en Molteno. In die jare voor 1910 het bekendes soos John X. Merriman en Thomas Smartt die kiesafdeling in die parlement van die Kaapkolonie verteenwoordig. Vanaf 1910 tot 1943 was Jan Abraham Venter (1910–1915 en 1921–1924), Octavius Septimus Vermooten (1915–1920 en 1924–1933) en Stephanus Bekker (1933–1943) die parlementslede vir Wodehouse. Sir Philip Wodehouse (1811–1887), die Kaapse goewerneur, het sy van aan die distrik as naam gegee. Sy voorname leef voort in die plekname Philipstown en Edmondstone. Lys van streeksname in Suid-Afrika


Amartya Kumar Sen (Bengaals: অমর্ত্য সেন, gebore 3 November 1933) is ’n Indiese ekonoom en filosoof van Bengaalse afkoms, wat van 1972 af in die Verenigde State en die Verenigde Koninkryk gewerk het. Hy het belangrike bydraes tot welvaartsekonomie, sosiale keuseteorie, ekonomiese en maatskaplike geregtigheid, ekonomiese teorieë van hongersnood en indekse van die mate van welsyn van die burgers van ontwikkelende lande gelewer. In 1998 word hy met die Nobelgedenkprys in Ekonomiese Wetenskappe en in 1999 met die Bharat Ratna vereer vir sy werk in welvaartsekonomie. (en) Sen, Amartya (2010). The idea of justice. London: Penguin. ISBN 978-0-14-103785-1. (en) Deneulin, Séverine (2009). "Book reviews: Intellectual roots of Amartya Sen: Aristotle, Adam Smith and Karl Marx". Journal of Human Development and Capabilities. Taylor and Francis. 10 (2): 305–306. doi:10.1080/19452820902941628.CS1 maint: postscript (link) AS1-onderhoud: ref=harv (link) "President Obama Awards 2011 National Humanities Medals" (in Engels). National Endowment for the Humanities. 13 Desember 2012. Geargiveer vanaf die oorspronklike op 7 Februarie 2020.


Die Deutsche Schule Durban (DSD) is ’n privaat Duitse skool in die voorstad Westville, Durban, KwaZulu-Natal, maar met Engels as onderrigtaal van gr. 5 tot 7. Die skool is in 1971 gestig om onderrig te bied aan leerders van kindertuin tot gr. 7. Die skool behoort aan die Independent Schools Association of Southern Africa. Die meeste van die sowat 150 leerders kom uit ’n huis waarin minstens een van die ouers Duits praat. Toenemend benut egter ook nie-Duitssprekende gesinne die kans om hul kinders aan hierdie taal bloot te stel deur hulle aan die DSD in te skryf. Die skool ontvang geen geldelike steun van die Suid-Afrikaanse of die Duitse regering nie. Die voorskoolse leerplan bied sowat 45 Duitse en nie-Duitse leerders tussen die ouderdomme van drie en ses die kans om hul kennis van Duits in so 'n mate op te bou dat hulle in gr. R in Duits onderrig sal kan word. Die onderrigtaal van kindertuin tot gr. 4 is Duits, maar van gr. 5 tot 7 is dit Engels met daaglikse Duitsklasse. Engels as vak word van gr. 3 af aangebied en Afrikaans van gr.


Die Romeinse senaat stuur albei die konsuls na Suid-Italië. Pyrrhus probeer die stad Maleventum aan te val, maar sy poging misluk. Slag van Maleventum – Pyrrhus probeer opnuut sy olifante te gebruik, maar die Romeine weet nou hoe om dit te verhoed. Pyrrhus verloor die slag en keer na Epirus terug. Die Romeine hernoem Maleventum na Beneventum Warfare in the Roman Republic: From the Etruscan Wars to the Battle of Actium: From the Etruscan Wars to the Battle of Actium Lee L. Brice, ABC-CLIO, 2014, ISBN 1-61069-299-3, ISBN 978-1-61069-299-1


Adam Gabriël de Smidt (19 Februarie 1836, Stellenbosch – 14 November 1910, George) skryf onder die skuilnaam Pulvermacher (die Duits vir buskruitmaker.)  Pulvermacher word beskou as een van die eerste volwaardige Afrikaanse digters na die publikasie van sy gedig Dopper Joris en sy seiltjie in Het Volksblad in 1873. Hy lewer ook 'n enkele bydrae tot die Afrikaanse prosa, naamlik Uit het dagboek van Pulvermacher. Van sy skryfwerk word in 1976 deur Pieter W. Grobbelaar ondek, dit is ook Grobbelaar wat in 1975 die identiteit van Pulvermacher vasstel en bekendmaak. Adam Gabriël de Smidt is op 19 Februarie 1836 op Stellenbosch gebore is. Hy is een van vyftien kinders van Willem Anne Janssens de Smidt (1804–1855) en Susanna Margaretha Redelinghuijs (gebore 1803). Sy broers en susters, met geboortejare, is Susanna Maria (1827), Sara Maria (1828), Abraham (1829; later landmeter-generaal van die Kaapprovinsie), Susanna Margaretha (1831), Petrus Johannes (1832), Willem (1833), Catharina Hendrica (1834), Johanna Hermina (1837), Johannes Hermanus (1839), Jacoba Alida (1840), Maria Jacoba (1842), Elizabeth Anthoinette (1843), Charles Cornwallis Michell (1844) en Henry (1845).


The Gap, Inc., algemeen bekend as Gap Inc. of Gap, is 'n Amerikaanse onderneming met wêreldwye belange in die mode-kleinhandelbedryf. Die onderneming, wat hom op informele mode toespits, is in 1969 deur Donald Fisher en Doris F. Fisher gestig en het sy hoofkwartier in San Francisco, Kalifornië. Gap Inc. is in vyf primêre sake-afdelings verdeel: Gap, Banana Republic (met meer klassieke modereekse), Old Navy (laeprys-modereekse), Intermix (gesofistikeerde damemodewinkels) en Athleta (sportklerasie vir dames). Volgens die getal winkels is Gap Inc. die derde grootste rolspeler in die internasionale mode-kleinhandelbedryf, na die Spaanse Inditex-groep en die Sweedse H&M-winkelketting. Naas sy Amerikaanse tuismark en sy aanlynwinkels bedryf Gap Inc. meer as 3 700 winkels wêreldwyd, regstreeks of as konsessiesake – so onder meer in Kanada, Suid-Amerika, Europa, Afrika, Asië en Australië. Bedrywighede in Duitsland, 'n sleutelmark waartoe Gap Inc. in 1988 toegetree het, is in 2004 vanweë onbevredigende resultate gestaak en eers in 2004 deur 'n samewerkingsooreenkoms met die Duitse aanlynhandelaar Zalando hervat.


Onion Johnnies is die Engelse benaming vir Bretonse boere en plaaswerkers wat sedert 1828 vanuit die tradisionele vertrekhawe Roscoff die Engelse kanaal oorgesteek het om in die suide van Engeland en in Wallis - met volgepakte fietse as hul hoofsaaklike vervoermiddel - van huis tot huis te trek en pienk uie te verkoop. Hulle het die skertsende bynaam in Bretons oorgeneem om na hulself as ar Joniged of ar Johnniged te verwys. Met hul kenmerkende kleredrag - gestreepte hemde en berets - het Onion Johnnies in 'n tyd, toe vakansies in die buiteland buite bereik van die meeste Britse huishoudings was, vir die gewone Engelsman die stereotipiese beeld van 'n Fransman geword, al kon baie Onion Johnnies voor die Tweede Wêreldoorlog nog nouliks Frans praat. Sedert die 1950's het die getal rondtrekkende Bretonse uieverkopers sterk afgeneem. Die laaste Onion Johnnies het in die 1970's besoeke aan Engeland gebring. Eers vanaf die laat 1990's, toe boere en verbruikers weer belang gestel het in kleinskaalse boerdery, is die ou tradisie deur sommige Bretonse boere hervat.


Westerhout 40 is ’n stervormende gebied in die Melkweg, in die sterrebeeld Slang se Serpens Cauda-deel. Op ’n afstand van 1 600 ligjare is dit een van die naaste streke aan die Sonnestelsel wat Klas O- en Klas B-tipe sterre vorm. Dit word egter grootliks verberg deur sy enorme molekulêre wolk en kan nie maklik in sigbare golflengtes van lig waargeneem word nie. Die geïoniseerde gas van die OB-sterre met hul groot massa het ’n H II-gebied geskep met ’n uurglasvorm. Soos alle stervormende gebiede bestaan Westerhout 40 uit verskillende komponente: die swerm nuwe sterre en die gasagtige materiaal waaruit hierdie sterre gevorm word (die interstellêre medium). Die meeste van die gas is in die vorm van molekulêre wolke – die koudste en digste stadium van die interstellêre medium wat hoofsaaklik uit molekulêre waterstof (H2) bestaan. ’n Oop swerm van jong sterre lê in die middel van die H II-gebied; dit bevat sowat 520 sterre. Dié in die middel van die sterreswerm is omtrent 0,8 miljoen jaar oud, terwyl dié aan die buitekant effens ouer is: omtrent 1,5 miljoen jaar.


Die Lierstert-varkvis (Bodianus anthioides) is 'n vis wat wydverspreid voorkom in die Stille Oseaan, die Indiese Oseaan, die Rooisee en aan die ooskus van Afrika suidwaarts tot by die suide van KwaZulu-Natal. In Engels staan die vis bekend as die Lyretail hogfish. Die vis word tot 21 cm lank. Die mannetjies en die vroutjies het dieselfde kleurpatroon. Die stert is gevurk en is veral opmerklik as die vis in die onvolwasse stadium is. Die kop en voorste derde van die lyf is geelbruin terwyl die ander twee-derdes wit is met onreëlmatige donkerbruin kolletjies op. Daar is 'n swart kol net voor die dorsalevin en die agterste gedeelte van dié vin het 'n donkerbruin rant. Die rante van die stertvin is ook donkerbruin. Die vis leef in aflandige koraal- en rotsriwwe in water wat 6 tot 40m diep is. Hulle is gewoonlik alleenlopers en bly altyd naby die rif. Die onvolwasse vissies skuil soms in groot bosagtige swart koraal of sponse. Hulle vreet ongewerweldes met klein doppe. Alfabetiese lys van visse Lys van Suider-Afrikaanse visse volgens wetenskaplike name Lys van varswater visfamilies Lys van visfamilies http://www.fishbase.org/summary/Bodianus-anthioides.html The Reef Guide: Fishes, corals, nudibranchs & other invertebrates: East & South Coasts of Southern Africa.


Friedrich Wilhelm Kolbe (Gütersloh, Wesfale, Duitsland, 3 November 1821 – Kaapstad, Kaapkolonie, 1899) was 'n sendeling van die Rynse Sendinggenootskap in Suidwes-Afrika en Suid-Afrika en kenner van die Hererotaal. Kolbe se vader was David Friedrich Kolbe, gebore in 1793 in Bielefeld. Die gesin het uit nog twee kinders bestaan, onder andere Margarete Charlotte Kolbe-Sykes. Ná sy opleiding in die boekdrukkuns het hy in 1840 na Barmen gegaan om as sendeling van die Rynse Sendinggenootskap aan dié genootskap se sendinginstituut opgelei te word. Nadat hy op 14 Februarie 1844 georden is, is hy na Afrika gestuur waar hy van 1845 tot 1847 op Worcester werksaam was. In Maart 1848 het hy by Walvisbaai geland en nog dieselfde maand na Otjikango (Gross Barmen) vertrek waar hy op 23 April aangekom het. Onder leiding van eerw. C.H. Hahn het hy daar die Hererotaal aangeleer wat hy ná 'n jaar so goed beheer het dat hy daarin kon preek. Volgens Hahn was die eerste preke van Kolbe beter as sy eie. Kolbe se digterlike aanleg, wat Hahn nie gehad het nie, het hom in staat gestel om die woorde van ongeveer 50 kerkliedere te skryf.


Die Hasmoneeë was 'n dinastie van priester-konings wat van 142-63 v.C. oor Judea geheers het. In die 160s v.C. onder leiding van die Makkabeeë-broers kom die Jode in opstand teen die Seleukiede. In 104 v.C. neem hulle die koningstitel aan. Onder hulle is Judea 'n tempel-staat, waar die hoëpriester van Yahweh in Jerusalem koning is. Die Hasmoneese staat brei homself vinnig uit oor die buurgebiede Samaria, Galilea, Idumea, die kus-stede en Peraia oor die Jordaan en dele van Gilead. Die bewoners word gedwing hulle na die Joodse geloof te bekeer. Die konings herstel ou tradisies, maar hulle is ook sterk hellenisties. Die Griekse taal speel 'n groot rol en in 76 v.C. kan selfs 'n vrou die troon bestyg, Salome die weduwee van Alexander Jannaeus, hoewel sy geen priester kan wees nie. Die Hasmoneeë sluit vroeg 'n bondgenootskap met Rome. Josephus beskryf ses verdrae tussen 160 en 100 v.C. Die betrekkings bly goed tot Pompeius in 63 v.C. Jerusalem verower en die tempel skend deur saam met sy mans die Heilige der Heilige van die tempel te betree.


Deepika Padukone (Konkani: दीपिका पडुकोण; gebore: 6 Januarie 1986) is 'n Indiese aktrise en model. As een van die mees gewilde en die hoogste betaalde Indiese film-persoonlikhede het sy 'n loopbaan in die Hindi-filmbedryf gevolg. Sy het ook verskeie Filmfare-toekennings ontvang. Padukone is die dogter van die pluimbal-speler Prakash Padoekone, sy is in Kopenhagen gebore en in Bangalore getoë. Sy is ook uitgesproke met betrekking tot kwessies soos feminisme en depressie. Wikimedia Commons het meer media in die kategorie Deepika Padukone. Deepika Padukone in die Internet-rolprentdatabasis Hierdie artikel is ’n saadjie. Voel vry om Wikipedia te help deur dit uit te brei.


Generaal Ventidius verdryf Antigonus II Matatthias uit Syria September – Herodes trek op na Jerusalem, maar moet stop omrede die Romeinse leër sy winterverblyf inneem Aan die Ryn ontstaan die nedersetting oppidum Ubiori. Herod the Great and Jesus: Chronological, Historical and Archaeological Evidence, Gerard Gertoux, Lulu.com, ISBN 1-329-69816-9, ISBN 978-1-329-69816-1


Samuel Maharero (moontlik Okahandja Suidwes-Afrika, 1854 of 1856 – Serowe, Betsjoeanaland, 14 Maart 1923) was opperhoof van opperhoof van die Herero tydens hul opstand teen die Duitse koloniale oorheersing van die teenswoordige Namibië. Samuel Maharero was die seun van Katare, die vierde vrou van Maharero. Volgens sy doopinskrywing op Okahandja is hy in 1854 gebore en in 1869 gedoop, anders as sy vader wat nooit die Christelike geloof aanvaar het nie. Volgens sy grafopskrif is hy in 1856 gebore. Maharero en sy broer, Wilhelm Maharero (die regmatige opvolger van sy vader, is albei gedoop en aangeneem in die Rynse sendinggemeente en Wilhelm was 'n opregte en voorbeeldige Christen wat ook as ouderling gedien het. Samuel, daarenteen, was van jongs af 'n losbandige man en is heel gou weens wangedrag uit die Augustineum, die opleidingskool op Okahandja, gesit. Hy kom ook onder kerklike sensuur omdat hy nie kan afsien van die neiging tot 'n sedelose leefwyse nie. By sy vader was Maharero nie 'n gewilde seun nie omdat hy gaandeweg 'n alkoholis geword het en sy optrede onverantwoordelik was.


Die Gereformeerde kerk Nigel is die derde oudste gemeente in die GKSA se Klassis Verre-Oos-Rand en was einde 2015, toe hier 173 en 42 dooplidmate was, die sesde grootste van die 11 gemeente in dié Klassis. Die Gereformeerde kerk Nigel is op 24 Oktober 1948 gestig, maar het geen kerkgebou vir eredienste gehad nie sodat die gemeente heel spoedig planne begin maak het om hul eie kerkgebou op te rig. Geld was min; daarom is besluit om eers met ’n saal te volstaan. Die kerkraad het die plan vir dié kerksaal reeds op 20 Augustus 1949 goedgekeur nadat die argitek Dawid van der Walt dit geteken het. Vir hierdie projek het die kerkraad £3 000 by die Ou Mutual geleen terwyl lyste in die wyke uitgedeel en £200 ingesamel is. Deur middel van vleis- en koekverkopings het vrouelidmate dié fonds gestyf. Op 15 Januarie 1950 is ’n tender vir die bou van die saal aan New Goldfiels Co toegeken vir die bedrag van R2 870 (volgens die bron, hoewel dit waarskynlik pong was, nie rand nie). Avbob het die hoeksteen geskenk en dr.


Eskaderleier John Dering Nettleton (Nongoma, Natalprovinsie, Suid-Afrika, 28 Junie 1917 – Brest, Frankryk, 12/13 Julie 1943) was ’n Suid-Afrikaanse vlieënier aan wie die Victoria Cross toegeken is, die hoogste en mees prestigeryke eerbewys vir dapperheid midde-in vyandige aanslae wat aan ’n Britse onderdaan of burger van ’n Statebondsland toegeken kan word. Nettleton was die seun van E.M. Nettleton en kleinseun van adm. A.T.D. Nettleton, wat albei diens gedoen het in die Britse Vloot. Hy het sy skoolopleiding aan die laerskool van die South Africa College School (SACS, destyds nog in die Kaapse middestad) en aan die Western Province Preparatory School, toe nog in Kenilworth, ontvang. Aan laasgenoemde skool, waar hy van 1928 tot 1930 was, was hy die victor ludorum en kaptein van die eerste krieket- sowel as rugbyspan. 'n Medeleerder het hom jare later onthou as iemand wat gereeld in die bres getree het vir jonger seuns en nie 'n afknouery verdra het nie. Hy was eers van voorneme om 'n loopbaan op see te volg en so in sy vader en grootvader se voetspoor te volg, en is op die opleidingskip General Botha opgelei.


Die Duitstalige Gemeenskap (Duits: Deutschsprachige Gemeinschaft, Frans: Communauté germanophone, Nederlands: Duitstalige Gemeenschap) is die kleinste van die drie gemeenskappe in die federale staatsstruktuur van België. Daar word soms ook na verwys as die Duitstalige Gemeenskap van België (Duits: Deutschsprachige Gemeinschaft Belgiens), veral in kontakte met die buiteland. Beide die raad en die regering van die Duitstalige Gemeenskap is gesetel in die klein hoofstad, Eupen. Deutschsprachige Gemeinschaft Amptelike webtuiste van die Duitstalige Gemeenskap van België Hierdie artikel is ’n saadjie. Voel vry om Wikipedia te help deur dit uit te brei.


Die Kilburndam is 'n dam naby Bergville in KwaZulu-Natal, Suid-Afrika. Die dam vorm deel van die Tugela-Vaal-waterprojek en die Drakensberg-pompopgaarskema. Dit is 'n grondvuldam wat 500 meter (1600 voet) laer as die Sterkfonteindam in die Mnjaneni-rivier geleë is. Dit is in 1981 in gebruik gestel, het 'n kapasiteit van 36 700 kubieke meter en 'n oppervlakte van 207 hektaar (510 akker). Die damwal is 48 meter (157 voet) hoog. Die hoofdoel van die dam is om hidroëlektrisiteit op te wek. Die gevaarpotensiaal van die dam word as hoog (3) geklassifiseer. As die aanvraag na elektrisiteit laag is, word water met vier 250 MW tribunes teen 'n tempo van 174 m3/s uit Kilburn na die Driekloofdam gepomp. As die aanvraag hoog is, tipies gedurende die oggend en vroeë aand, word water van Driekloof teen 'n tempo van 312 m3/s vrygelaat om 1 000 MW krag op te wek. Volgens 'n padbord langs die dam: Die dam is 'n paar kilometer van die Drakensville-vakansieoord geleë. Lys van grootste damme in Suid-Afrika "Kilburn Dam".


Die Verdeling van Indië (ook Partisie van Indië genoem) van 1947 het Brits-Indië in twee lande, Indië en Pakistan, verdeel. Hierdie verdeling het die einde van die Britse heerskappy op die Indiese subkontinent beteken. Die verdeling is gedeeltelik deur die Tweenasieteorie veroorsaak. Dié teorie is deur Syed Ahmed Khan, as gevolg van godsdienstige kwessies, aangebied. Pakistan het 'n Islamitiese republiek geword, terwyl Indië 'n sekulêre republiek met 'n hoofsaaklik Hindoe-bevolking geword het. Een van die belangrikste leiers van die verdeling was Muhammad Ali Jinnah, wat die eerste goewerneur-generaal van Pakistan geword het. Die verdeling was 'n bloedige gebeurtenis en dit het die grootste migrasie in die geskiedenis sowel as die dood van talle mense veroorsaak. Dit het ook verskeie oorloë tussen Indië en Pakistan veroorsaak. Play media (en) History's greatest migration, The Guardian, 25 September 1947. URL besoek op 25 Februarie 2016.


Holborn is 'n stadsbuurt in die Londense administratiewe distrik Borough of Camden wat noordwes van die historiese middestad, die City of London, en suid van Clerkenwell, 'n buurt in die distrik Borough of Islington, geleë is. Holborn se naam is afgelei van die Fleetrivier se boloop wat oorspronklik Holbourne genoem is. Dié naam het sy oorsprong in die Oud-Engelse holburna ("stroompie in 'n diep vallei"). Holborn, wat tot die administratiewe hervormings van 1965 'n selfstandige metropolitaanse distrik (metropolitan borough) gevorm het, word tradisioneel met joernalisme en regswetenskaplike opleiding verbinding. Die drukkerye en redaksiekantore van Londense dagblaaie, wat vroeër in Holborn se Fleet Street gesetel was, is reeds in die 1980's na ander stadsdele verskuif, maar met die Royal Courts of Justice en die Inns of Court is daar steeds regtelike en geregtelike instellings in die buurt. Ook in Holborn geleë is een van die Britse hoofstad se merkwaardigste museums, die voormalige woonhuis van Sir John Soane wat hy as 'n museum aan die nageslagte bemaak het en wat sedert sy afsterwe onveranderd gebly het; die openbare park Lincoln's Inn Fields vlakby Sir John Soane se museum en Dr Johnson se huis, asook enkele geboue wat nie in die Groot Brand van Londen in 1666 vernietig is nie.


Die Britse weermag het tydens die Eerste Wêreldoorlog die grootste  en duurste oorlog in sy lang geskiedenis geveg. Anders as die Franse en Duitse weermagte het die Britse weermag aan die begin van die konflik hoofsaaklik uit vrywilligers bestaan – en nie uit lotelinge nie. Die Britse weermag was ook aansienlik kleiner as hul Franse en Duitse eweknieë. Daar was drie afsonderlike Britse weermagte tydens die oorlog. Die "eerste" weermag was die klein vrywilligerkorps van 400,000 soldate waarvan  meer as die helfte oorsee uitgeplaas was om die Britse Ryk te beskerm. Hierdie getal het ingesluit die Regular Army en die reserviste in die Territorial Force. Gesamentlik het hulle die British Expeditionary Force (BEF) gevorm wat hoofsaaklik gestig is vir diens in Frankryk en bekend geword het as die Old Contemptibles. Die tweede weermag was Kitchener's Army wat bestaan het uit die vrywilligers in 1914–1915 wat bestem was om die stryd te betree by die Slag van die Somme. Die "derde" is gevorm met die instelling van opkommandering in Januarie 1916. Teen die einde van 1918 het die weermag 'n maksimum sterkte bereik van 4,000,000 en kon meer as 70 afdelings ontplooi word.


Lynette Blignaut, ’n Suid-Afrikaanse skrywer, is in 1950 gebore as die dogter van die skrywer Toek Blignaut (Johanna Marthina Sophia Blignaut) en Jacobus Nicolaas Francois (Jaap) Blignaut. Sy skryf onder haar nooiensvan Lynette Blignaut en haar getroude van, Lynette Scott. Sy het 'n suster, Leandré, wat as Leandré Hanekom self talle boeke skryf. In 1967 matrikuleer sy aan die Hoërskool Lyttelton. Lynette behaal in November 1988 'n honneursgraad in biblioteekkunde, met kinderliteratuur as hoofvak. Haar tesis is getiteld Humor in kinderliteratuur. Sy skryf die roman Bestemming gister onder haar nooiensvan en daarna skryf sy onder haar getroude van, Scott. Sêra-sêra waaikant is die verhaal van vier doodgewone jong meisies op universiteit aan die begin van hul lewe. Amber droom van beter wêrelde, maar verbeur haar enigste kans en moet haar geliefde kunsstudie staak; Rynie droom van roem as 'n swemheldin, maar moet haar drome laat vaar toe sy haar skouer breek; Hessie se enigste doel is om 'n man te kry en Maretha is die praktiese een wat die verhaal, en die vriendinne, bymekaarhou.


In die Noorse mitologie is Asgard die tuiste van die gode en dapper, gesneuwelde oorlogshelde. Dit word as 'n afsonderlike plek as die tuiste van gewone sterflinge (die sogenaamde Midgard) beskou, wat in die buitenste ruimte of in die middel van die aarde gesentreer is. Slegs die wêreld- of lewensboom (Yggdrasil) deurdring alle sfere (wêrelde) en verbind die dieptes van die kosmos. Die oppergod Odin en sy vrou Frigg het oor Asgard geheers. Asgard het twee groepe van godhede behels, Ase (hemelgode) en Wane (aardsgode). Die belangrikste Ase-godhede was die god van oorlog en die doderyk, Odin (Oudhoogduits: Wotan of Wodan), en die god van donder, Thor (Oudhoogduits: Donar, Angel-Saksies Þunar). Die beduidendste Wane was die twee vrugbaarheidsgode Njörd en Freyja. Die vlakte van Idavoll is in die middel van Asgard geleë. Die Ase ontmoet daar om oor belangrike kwessies te praat. Die manlike gode vergader in 'n saal genaamd Gladsheim, terwyl die vroulike godinne in 'n saal genaamd Vingólf ontmoet het.


Ruan Combrinck (gebore in Vryheid, Natal, 10 Mei 1990) is 'n rugbyspeler wat vir die Goue Leeus in die Curriebeker en die Lions in Superrugby speel. Hy maak sy debuut op 18 Junie 2016 vir die Springbokke teen Ierland, 'n toets waarin hy 'n drie druk en ook as "Speler van die wedstryd" aangewys word. Ruan Combrinck by SARugby.co.za Ruan Combrinck by www.genslin.us/bokke Ruan Combrinck by itsrugby.co.uk


Belcanto (dikwels ook los geskryf as bel canto, afgelei van die Italiaanse bel canto "prag-gesang") verwys na 'n uitdagende sangvorm wat teen die begin van die 17de eeu in Italië saam met monodie (solistiese vokale musiek) en opera ontstaan het. Tot omstreeks 1840 was belcanto die gewildste tegniek vir sangkuns in Europese operahuise. Belcanto word ook as sambreelterm vir Italiaanse operakomposisies in dié tydperk gebruik. Hoofkenmerke vir suiwer belcanto-sangtegniek is 'n suiwer toon of vokale timbre en fyn legato-frasering wat besondere stemmanipulasie verg. Beeld, 1 Maart 2012: Rossini se prag-styl in CD-sprankel. Besoek op 1 Mei 2016[dooie skakel] Beeld, 1 Maart 2012


Die Triakontaschoinos (Grieks: Τριακοντάσχοινος) is die Griekse naam vir 'n deel van Nubië wat geleë was tussen die eerste en tweede katarakte (stroomversnellings) van die Nylrivier. Die naam beteken dertig (τριακοντα) myl (σχοινος) en die gebied van dertig myl Nyldal lê suid van die twaalfde myl van die dodekaschoinos. Die gebied is partykeer ingelyf by Egipte en dan opnuut by Nubië of Koesj. Dit is belangrik vanweë die goudmyne in die Oostelike Woestyn van Nubië, wat aan Nubië sy Egiptiese naam gegee het. (Noebty is goud in Egipties). In 274 v.C. het Ptolemeus II die gebied op die Koesjiete verower. Between Two Worlds: The Frontier Region Between Ancient Nubia and Egypt, 3700 BC-AD 500. Deel 29 van Probleme der Ägyptologie / Probleme der Ägyptologie László Török, BRILL, 2009, ISBN 9004171975, ISBN 9789004171978


Hohenheim was die eerste herehuis wat opgerig is nadat besluit is om Johannesburg se stadsgebied noordwaarts uit te brei en die voorstad Parktown te stig. Sowat vyf jaar ná die aankoms in Johannesburg uit Kimberley van die egpaar sir Lionel en lady Florence Phillips het hulle die huis Hohenheim op die perseel van die huidige Charlotte Maxeke-hospitaal (vroeër die Johannesburgse Algemene Hospitaal) betrek, die eerste herewoning in Parktown. Frank Emley het dit in 1892 ontwerp (waarskynlik in opdrag van en met die insette van lady Florence) en twee jaar later is dit voltooi. Florence het Parktown se ontwikkeling voorgestel weens die lugbesoedeling in suidelike stadsdele waar mynbedrywighede 'n stofprobleem veroorsaak het. Nadat Lionel Phillips uit die Zuid-Afrikaansche Republiek verban en die egpaar na Engeland uitgewyk het, het die skrywer en mynfinansier sir Percy Fitzpatrick die huis bewoon. Dis in 1972 gesloop om plek te maak vir die oprigting van die Johannesburgse hospitaal. 'n Erfenisplaket is aangebring om die plek aan te dui waar Parktown se eerste herehuis gestaan het, hoewel Marienhof (wat ook intussen gesloop is) reeds in 1890 opgerig is op 'n gedeelte van die plaas Braamfontein wat ook vandag binne Parktown se grense val.


'n Swartstreep-kortstertjie (of Black-striped Hairtail soos dit in Engels bekend staan), is 'n vlinder, Anthene amarah, en behoort tot die familie van Bloutjie-skoenlappers (Lycaenidae). Die vlerkspan van die wyfie is 21–26 mm en die van die mannetjie is 23–29 mm. Beide geslagte het 'n unieke swart streep op die basis van die voorvlerk, aan die onderkant. Afrika suid van die Sahara, insluitend Senegal, Gambië, Guinee-Bissau, Burkina Faso, Guinee, Sierra Leone, Liberië, die Ivoorkus, Ghana, Togo, Benin, Nigerië, Ethiopië, Kenia, Zambië (wydversprei), Mosambiek, Zimbabwe, Botswana, Namibië, Suid-Afrika (Limpopo, Mpumalanga, Noordwes, Gauteng, KwaZulu-Natal, Oos-Kaap, Wes-Kaap, Noord-Kaap, eSwatini. Ook in Arabië (Saoedi-Arabië, behalwe die ooste, Jemen, Oman, Verenigde Arabiese Emirate). Ekstralimitaal in die suide van die Jordanië (Al Aquabah) en die suide van Egipte. Volop in savanne, veral doringveld, en soms in oop kolle in woude. Gasheerplante vir larwes is die Acaciaspesies.


Melville is 'n boheemse voorstad sowat 5 km wes van Johannesburg se middestad waar sommige van die Goudstad se gewildste kuierplekke geleë is. Melville se kroeë en restaurante lok veral studente van die Universiteit van Johannesburg se nabygeleë Aucklandparkkampus asook studente van die Universiteit van die Witwatersrand in naburige Braamfontein. In teenstelling met die meeste ander noordelike voorstede is Melville saam met Parkhurst en Greenside een van min plekke waar koffiehuise, restaurante en winkels langs strate geleë en nie tot winkelsentrums beperk is nie. Sy besondere atmosfeer en sy ligging naby die historiese voorstad Sophiatown maak van Melville ook 'n toeristetrekpleister. Die Melvillekoppies, golwende heuwels temidde van 'n grasveld in die gelyknamige natuurreservaat, is nie net 'n belangrike opgrawingsplek nie, maar bied ook 'n goeie uitsig oor Johannesburg. Die voorstad is op 5 Oktober 1896 geproklameer en genoem na die landmeter Edward Harker Vincent Melvill. In die openbare verkoopskennisgewing is Melville beskryf as 'n "skilderagtige en gesonde plek in die nabyheid van Johannesburg, met 'n uitstekende uitsig oor die beboste landskap in die noorde, met die blou bergreekse van Pretoria wat soos lyne van staal teen die gesigseinder uitstrek".


Fikh (/ fɪk /; Arabies: فقه [fiqh]) is die Islamitiese regswetenskap. Sjaria word deur Moslems beskou as die Goddelike wet van die Koran en die soenna (die leringe en praktyke van die Islamitiese profeet Mohammed) en fikh is die menslike begrip van die sjaria. Fikh word deur Islamitiese regsgeleerdes (oelama) uitgebrei en ontwikkel deur interpretasie (ijtihad) van die Koran en soenna. Dit word deur die beslissings (fatwa) van Islamitiese regsgeleerdes geïmplementeer. Fikh behandel die nakoming van rituele, morele waardes en sosiale wetgewing in Islam. In die moderne era is daar vier prominente skole (madhab) van fikh binne die Soennitiese praktyk en twee (of drie) binne die Sjiitiese praktyk. 'n Persoon wat in die fikh opgelei is, staan as 'n faqih (meervoud fuqaha) bekend. Alphabetical Index of the 192 United Nations Member States and Corresponding Legal Systems, Website of the Faculty of Law of the University of Ottawa Fiqh Encyclopædia Britannica Vogel, Frank E. (2000). Islamic Law and the Legal System of Saudí: Studies of Saudi Arabia. Brill. pp. 4–5. ISBN 9004110623.


Mia Farrow (op 9 Februarie 1945 gebore as María de Lourdes Villiers Farrow) is ’n Amerikaanse aktrise, aktivis en voormalige model. Sy het eerste aandag getrek in die TV-sepie Peyton Place en haar kort huwelik met Frank Sinatra. Vir haar spel as Rosemary in Roman Polanski se 1968-prent Rosemary's Baby is sy vir ’n Bafta en Golden Globe benoem. Sy het daarna ook in prente soos Secret Ceremony (1968), John and Mary (1969), Follow Me! (1972), The Great Gatsby (1974) en Death on the Nile (1978) verskyn. Farrow was van 1980 tot 1992 in ’n verhouding met die akteur en regisseur Woody Allen. Sy het in dié tyd in 12 van sy 13 rolprente verskyn, onder meer Zelig (1983), Broadway Danny Rose (1984), The Purple Rose of Cairo (1985), Hannah and Her Sisters (1986), Crimes and Misdemeanors (1989) en Alice (1990). Haar laaste prente sluit in Widows' Peak (1994), The Omen (2006), Be Kind Rewind (2008), Dark Horse (2011) en die Arthur-reeks (2006–2010).


Abu'l Muzaffar Muhi-ud-Din Muhammad (3 November 1618 – 3 Maart 1707), of net Aurangzeb (Persies/Urdu: اورنگزیب) was Mogolkeiser van Indië van 1658 tot 1707. Aurangzeb is op 3 November 1618 in Dahod, Gujarat gebore. Hy was die derde seun van Shah Jahan, wat agt jaar voor sy dood aftree vanweë 'n ongeneeslike siekte. Sy oudste broer Dara Shikoh word regent maar hy en sy broer Murad, die jongste en Shuja, die tweede seun eis ook die troon op. Alle vier is hulle seuns van Mumtaz Mahal. Sy vader word beter maar word deur Aurangzeb in die tronk gesit. Murad word gevang en tereggestel. Shuja vlug na die ooste verby Bengale. Dara, wat baie populêr is, gaan na Lahore, maar Aurangzeb agtervolg hom met 'n groot leër. Dara probeer na Kandahar te vlug, maar word deur die vors van Jun verraai. Hy word na Delhi gesleep en daar beskuldig van afvalligheid. Het hy nie beweer dat Hindoes ook monoteïste is nie? Hy word veroordeel en tereggestel. Aurangzeb probeer Dara se aanhangers gunstiger te stem deur sy eie seun Akbar te laat trou met Dara se dogter, maar die meisie en ook sy pa Jahan weier dit.


Mariam-uz-Zamani Begum (Persies/Oerdoe: مریم ازامانی بیگم , letterlik: "Maria van die Era"), Heer Kunwari, Hira Kunwari of Harka Bai, (1 Oktober 1542 - 19 Mei 1623) was keiserin van die Mogolryk. Sy was die eerste Hoof Rajput vrou van keiser Akbar die Grote, en die moeder van die volgende Mogolkeiser, Jahangir sowel as die grootmoeder van die Mogolkeiser Sjah Jahan. Tydens die bewind van die Mogolkeiser Akbar die Grote en ook tydens haar seun keiser Jahangir se regering word Mariam-uz-Zamani dikwels as die Koningin Moeder van Hindustan aangehaal. Sy was die langsdienende Hindoeïstiese Mogolkeiserin met 'n ampstermyn van 6 Februarie 1562 tot 27 Oktober 1605, meer as 43 jaar. Haar huwelik met Akbar het tot 'n geleidelike verskuiwing in die Mogolse godsdienstige en sosiale beleid gelei. Akbar se huwelik met Rajkumari Heer Kunwari was 'n baie belangrike gebeurtenis in die Mogolgeskiedenis. Sy word allerweë beskou in die moderne Indiese historiografie as 'n voorbeeld van Akbar en die Mogolse verdraagsaamheid van godsdienstige verskille en hul inklusiewe beleide binne 'n groeiende multi-etniese en multi-denominasionele ryk.


Kuba en die Verenigde State van Amerika herstel op 20 Julie 2015 diplomatieke betrekkinge, wat gedurende die Koue Oorlog in 1961 verbreek is. Die Amerikaanse diplomatieke verteenwoordiging in Kuba word deur die ambassade in Havana behartig, en daar is 'n soortgelyke Kubaanse ambassade in Washington, D.C.. Die Verenigde State van Amerika, het egter aangegaan om sy handels-, ekonomiese-, en finansiële verbod op Kuba te handhaaf. Dit maak dit onwettig vir Amerikaanse sakeondernemings om sake met Kuba te bedryf. Hoewel die Amerikaanse president, Barack Obama, 'n voorstaander is vir die opheffing van die embargo, bepaal die Amerikaanse reg dat dit net met die goedkeuring van die Kongres kan geskied. Op 22 Maart 2016 lui Obama 'n nuwe era in internasionale betrekkinge in toe hy die eerste Amerikaanse president, sedert 1959, geword het om Kuba te besoek. "Ek het hierheen gekom om die laaste oorblyfsels van die Koue Oorlog in die Amerikas te kom begrawe," was sy boodskap in Havana. Namate die Spaanse Ryk in die 1820's sy houvas op sy gebiede in die Amerikas verloor het, het daar uiteindelik net twee lande, Kuba en Puerto Rico, onder sy beheer oorgebly.


Ezra Pound Amerikaanse digter en literêre kritikus Literêre stroming Imagisme Beduidende werke The Spirit of Romance (1910) Personae (The Collected Poems), (1926; nuwe hersiene uitgawe 1949) Literary Essays (1954) The Cantos (1970) Ezra Pound, volledige naam: Ezra Westin Loomis Pound (* 30 Oktober 1885 in Hailey, Idaho, Verenigde State; † 1 November 1972 in Venesië, Italië), was 'n Amerikaanse digter en literêre kritikus wat as een van die mees vooraanstaande verteenwoordigers van die "moderne" beweging binne die Britse en Amerikaanse literatuur beskou word. Hy het in die Romaanse tale gestudeer en vir 'n kort tyd klas gegee voordat hy na Europa vertrek het. Sy eerste gedigte (deur homself uitgegee as A lume spento; 1908) was nog heeltemal in die tradisie van die Engelse digter Robert Browning (1812-1889), maar toe hy eers in Londen was, het hy gou een van die belangrikste avant-garde figure geword. Hy was een van die inisieerders van die groep imagiste en is net soos hulle deur die Chinese en Japanse digkuns geïnspireer, veral deur die beeldgebruik in die kort Japanse haikoe-gedig.


Frederick Hugh Barber (Graaff-Reinet, 8 Januarie 1847 – Eldoret, Kenia, 19 Mei 1919) was ’n Suid-Afrikaanse ontdekkingsreisiger, delwer en sakeman. Barber was die oudste seun van Frederick William Barber en sy vrou, Mary Elizabeth Barber. Barber gaan skool aan die St. Andrew-kollege, Grahamstad, en trou in 1898 met Eira Evans. Hulle het een seun. In sy jeugjare (omstreeks 1870) verken Barber die Vaalrivier, pen kleims in verskillende diamantvelde af en ontgin hulle. Hy doen later onder sir Walter Currie diens in die Frontier Armed and Mounted Police. Ná sy uitdienstreding in 1875 bring hy tien jaar in Matabeleland, Masjonaland, Suidwes-Afrika en Portugees-Wes-Afrika deur terwyl hy jag en verkenningstogte onderneem. Barber word 'n goeie vriend van die opperhoof Kgama III en ook van Lobengula. Hy onderneem 'n jagekspedisie per ossewa van Kimberley na die Victoria-waterval. Sy skilderye van die waterval is in die Rhodes-Livingstone-museum, wat ook sy reisverhale uitgee: Zambezia and Mataheleland in the seventies (Londen, 1960). In 1895 hervat hy sy ontdekkingstogte en onderneem 'n tog deur die Kalahari.


Die Derde Slawe-oorlog word beëindig. Eers vernietig Crassus vir Spartacus se Galliese en Germaanse hulptroepe, 30 000 mans. Uiteindelik verslaan hy Spartacus self en dood hom. Orosius skryf sy Adversus paganos historiarum oor die Derde Slawe-oorlog. Encyclopedia of Slave Resistance and Rebellion, Junius P. Rodriguez, Greenwood Publishing Group, 2007, ISBN 0-313-33273-8, ISBN 978-0-313-33273-9


Thulisile (Thuli) Nomkhosi Madonsela (28 September 1962, Soweto) is 'n Suid-Afrikaanse advokaat en voormalige Openbare Beskermer van Suid-Afrika. Sy het 'n graad in die regte aan die Universiteit van Swaziland (nou eSwatini; 1987) en 'n LLB aan die Universiteit van die Witwatersrand behaal. Sy is op 19 Oktober 2009 vir 'n 7-jaartermyn as Openbare Beskermer benoem deur President Jacob Zuma, wat eenstemmig deur die parlement bevestig is. Sy is op 14 Oktober 2016 deur Busisiwe Mkhwebane opgevolg. Sy sien haar amp as 'n belangrike faktor in die stryd teen die korrupsie wat wydverspreid is in die privaat- en openbare sektor. In 'n toespraak by die 13de Internasionale Wynland-konferensie op 3 April 2012 het sy dit met kanker vergelyk en gesê dat daar drie faktore nodig is om dit te beveg. Versterking van die openbare verantwoordbaarheid Deursigtigheid 'n Einde aan die wetteloosheid. Sy het in Maart 2014 nuus gemaak met haar verslag oor die opgraderings aan president Zuma se nedersetting in Nkandla. Sy het bevind dat Zuma onbehoorlik daaruit gebaat het en dat hy 'n redelike bedrag daarvan moet terugbetaal aan die staat.


Atlantis kan na een van die volgende verwys: Atlantis, 'n dorp in die Wes-Kaap, Suid-Afrika. Atlantis, 'n mitiese eiland wat in die see weggesink het. Atlantis, 'n stad in die Amerikaanse deelstaat Florida. Ruimtependeltuig Atlantis, een van NASA se ruimtependeltuie wat die eerste keer in Oktober 1985 gevlieg het.


Sellin is 'n nedersetting en strandoord op die Oossee-eiland Rügen in die Duitse deelstaat Mecklenburg-Voorpommere. Administratief behoort Sellin aan die distrik Vorpommern-Rügen en die munisipaliteit (Amt) Mönchgut-Granitz, 'n samesluiting van nedersettings vir gemeenskaplike administrasie en munisipale dienslewering met setel in Baabe. Sellin is teen die oostelike rand van die Granitz, 'n uitgestrekte kusbos, geleë. Die nedersetting is oorspronklik as 'n klein visserdorpie langs die gelyknamige meer gestig. Die oudste vermelding van Sellin dateer uit die jaar 1295. Seshonderd jaar later, in 1895, het die bou van 'n spoorweg die dorpie vir toerisme ontsluit. Aanvanklik het veral gesinne hier hul vakansie by die see deurgebring, maar geleidelik het ook welvarendes aangetrokke gevoel tot Sellin se natuurskoon en die aangename klimaat. Vanaf 1896 het die huidige hoofstraat Wilhelmstrasse ontstaan. Langs dié straat, wat tot by die strand loop, het villa's met wit geverfde houtfasades, stoepe en balkonne ontstaan. Hulle is tipiese voorbeelde van die sogenaamde Duitse Bäderarchitektur, 'n boustyl met elemente uit klassisisme, historisme en Jugendstil wat gedurende die Belle Époque-tydperk veral in vakansieoorde langs die Duitse Oosseekus gewild geraak het.


Die doel van die Stigting Studiefonds vir Suid-Afrikaanse Studente (SSF) is om die kulturele bande tussen Nederland en Suid-Afrika in stand te hou en te bevorder. Deur die toeken van studiebeurse in die taal- en letterkunde en die geesteswetenskappe maak die fonds dit moontlik vir jong en skrander Suid-Afrikaanse M.A.- en D. Phil.-studente om uitruilprogramme tussen Suid-Afrikaanse en Nederlandse universiteite by te woon en toegang te kry tot hoëvlak-onderrig en -navorsing in Nederland. Die SSF maak ook reistoelaes vir navorsingsbesoeke en die bywoon van kongresse en kursusse. Genl. J.B.M. Hertzog het in 1889 met 'n beurs van die SSF in Amsterdam studeer. Die administrasie van die fonds is gevestig in die Suid-Afrika Huis in Amsterdam. Op 5 Oktober 1885 het die Nederlands-Zuid-Afrikaanse Vereniging besluit om die SSF onder prof. C. Bellaar Spruijt (1842–1901) in die lewe te roep met Wessel Louis as die verteenwoordiger in die Zuid-Afrikaansche Republiek. Gedurende die eerste 50 jaar van die bestaan van die SSF is die studie van 376 Suid-Afrikaners in Nederland ondersteun. Van Ewijck-stigting Algemeen Nederlands Verbond www.studiefonds-za-studenten.nl www.zuidafrikahuis.nl www.anv.nl


Hiskia was die dertiende koning van die koninkryk van Juda en het 29 jaar regeer. Hy was uit die familie van koning Dawid en die seun van koning Agas. Volgens die Bybel was hy 'n baie goeie koning wat die tempel skoongemaak en die Paasfees heringestel het. Hy het Sanherib van Assirië oorwin. Hy is deur sy seun Manasse opgevolg. Die Bybel (1953-Vertaling) Reinecker, Fritz: Lexikon zur Bibel. R. Brockhaus Verlag, Wuppertal 1981. ISBN 3-417-24528-1 Lys van konings van Israel Lys van persone in die Bybel Hierdie artikel is ’n saadjie. Voel vry om Wikipedia te help deur dit uit te brei.


Ds. Pieter Johannes Jurgens Boshoff (Philippolis, Oranje-Vrystaat, 3 Julie 1864 – Bloemfontein, Suid-Afrika, 6 April 1944) was tussen 1892 en 1931 ’n predikant in vyf gemeentes van die Nederduitse Gereformeerde Kerk, waarvan Bloemfontein twee keer, van September 1904 tot einde Mei 1912 en weer van Mei 1920 tot hy sy emeritaat aanvaar het in Mei 1931. P.J.J. Boshoff was ’n seun van Matthys Petrus Adrianus Boshoff en sy vrou, Josina Maria Fouché. As leerlinge aan die goewermentskool op Philippolis was hy en sy neef die latere ds. W.H. Boshoff (1865–1918), einde 1879 twee van die vier ontvangers van die goewermentsbeurse wat destyds jaarliks in 'n openbare wedstryd vir Vrystaatse skole toegeken is en waarmee seuns die volgende jaar na die Grey-kollege op Bloemfontein kon gaan. Nadat hy sy teologiese studie aan die Stellenbosse Kweekskool voltooi het, is prop. Boshoff op 11 November 1887 tot die bediening toegelaat. Hierna het hy van 1888 tot begin 1889 as hulpprediker opgetree van ds. H.S. Bosman in die NG gemeente Pretoria, waar hy ook as hoof van die Ebenhezerskool opgetree het.


Rooigras (Themeda triandra) is een van die belangrikste grasspesies van Suid-Afrika. Dit is inheems en kom in alle provinsies voor, maar dit word ook wydverspreid buite die land aangetref. Dit word in soetveldstreke as 'n soetgras beskou, maar as suurgras in suurveldstreke. Hoe hoër die reënval van 'n streek hoe suurder die veld gewoonlik is. Rooigras is 'n meerjarige spesie wat dikwels 'n klimaksgras is. Dit wil sê dat dit sal oorheers in 'n volwasse gemeenskap wat vir 'n hele aantal jare gerus word ontwikkel. Dit word 30 cm tot 150 cm hoog. Die jong gras is groen of blougroen, maar dit kry pienk, rooi of pers kleure as dit ouer word. In Oktober tot Julie kry dit hangende blompakkies wat drie puntige uitsteeksels het. Die aanwesigheid van rooigras dui op 'n gesonde toestand van die veld. Rooigras is 'n belankrike deel van die oorspronklike laagrenosterveld. "SANBI-rooily" (in Engels). Geargiveer vanaf die oorspronklike op 5 April 2016. Besoek op 14 November 2016. "Karoo Streeknuusbrief Junie 1974". Geargiveer vanaf die oorspronklike op 10 September 2019. Besoek op 14 November 2016.


Knietjiesgras (Eragrostis lehmanniana Nees) is 'n oorheersende grasspesie in die oostelike Nama-karoo en die westelike Hoëveld. Die reënval in hierdie gebied is 150 - 220 mm per jaar. Dit is sedert ongeveer 1930 'n ingeburgerde spesie in die suidweste van die Verenigde State Dit is daar 'n indringerplant wat inheemse grasspesies soos Trichachne californica verdring. Dit is ook in droë dele van Brasilië, Argentinië, Venezuela en Indië ingevoer. Die word vir beweiding as voedsel vir beeste en ander diere gebruik, maar omdat dit 'n uitgebreide wortelstelsel het, ook vir die beheer van erosie. Die meerjarige plant word 45-61 cm hoog en die halme is amper regop. Die blare is kort, ongeveer 1,5 mm breed en 5-15 cm lank. Die beweidingskapasiteit is taamlik goed Climatic and edaphic conditions at Eragrostis lehmanniana Nees sites in Arizona, USA and the Cape Province, RSA and potential seeding sites in southern Africa J.Grassl.Soc.South.Afr. (1989), 6(3) 139. "USDA" (in Engels). Geargiveer vanaf die oorspronklike op 7 Desember 2019. "texas invasives" (in Engels).


Rongo was ’n belangrike god in die Maori-mitologie – hy was die god van verwerkte kos, veral die kūmara (patat), ’n belangrike gewas. Ander kossoorte wat tradisioneel deur die Maori verbou is, is taro, jamswortel en kalbasse. Vanweë hul tropiese oorsprong was die meeste van dié plante moeilik om te groei behalwe in die verre noorde van Nieu-Seeland, vandaar Rongo se belangrikheid. Rongo het saam met sy broers Tu, Tane, Tangaroa en Haumia-tiketike sy oerouers, Rangi en Papa, geskei om lig en ruimte in die wêreld toe te laat. Tawhirimatea, die toekomstige god van storms en winde, het nie saamgestem met sy broers se plan nie en hulle daarna met geweld aangeval. Rongo en Haumia, die god van onverwerkte kos, het skuiling gesoek in die liggaam van Papa, die aardmoeder, wat hulle weggesteek het totdat Tawhirimatea se woede bedaar het (Grey 1956:7, Tregear 1891:424,Orbell 1998:121). In Maori beteken rongo "vrede". Rongo word gewoonlik uitgebeeld as die skepper van kūmara, ’n plant wat met vrede verbind word (waarskynlik omdat dit hoofsaaklik in vredestyd verbou is).


Maui of Māui is ’n groot held in die Polinesiese mitologie. Verhale oor sy dade word in feitlik elke Polinesiese land vertel. Maui word meestal as ’n volle of halfgod beskou; op sommige plekke is hy menslik (Tregear 1891:233). In die Maori-mitologie is Maui ’n kultuurheld wat bekend is vir sy uitbuitery en skelmstreke. Sy laaste, noodlottige slenter was toe hy – in ’n poging om die mens onsterflik te maak – in ’n wurm verander, by die slapende godin Hine-nui-te-pō se vagina ingekruip en haar liggaam deur haar mond probeer verlaat het. Hy is deur die lawaglasskerwe in haar vagina middeldeur gesny. Tu se afstammelinge (die mens) het vermeerder en nie die dood geken nie, tot met Maui-tikitiki se generasie (Biggs 1966:449). Maui is die seun van Taranga, die vrou van Makeatutara. Hy het ’n wonderbaarlike geboorte: Sy ma gooi haar vroeggebore baba in die see, toegedraai in ’n haarlok uit haar bolla (tikitiki) – vandaar Maui se volle naam, Maui-tikitiki-a-Taranga. Seegeeste ontdek hom en draai hom in seegras toe.


Die Duitse perdeby (Vespula germanica) is 'n perdeby wat natuurlik in Europa voorkom, maar 'n indringerspesie in Suid-Afrika is. Die perdeby staan ook bekend as die geelbaadjie-wespe en as die German wasp in Engels. Die insek se kleur is hoofsaaklik geel-en-swart en die antennas is swart. Dit trek sy pote in tydens vlug. Hulle maak hulle neste ondergronds, wat kartonagtig voorkom. Dit is 'n bedreiging vir plaaslike insekte, onder andere heuningbye. Die aggressiewe perdeby kom in Suid-Afrika in die Wes-Kaap voor, en het al boere rondom Stellenbosch, Somerset-Wes en Franschhoek verhinder om hul oeste van vrugte en druiwe te pluk. http://landbou.com/bedrywe/navorsing-oor-perdebye-kan-boere-help/[dooie skakel] http://www.capetowninvasives.org.za/sites/default/files/uploads/documents/Wasp%20ID%20guide%20-%20Version%203.pdf[dooie skakel] Quest - Science for South Africa. Volume 11, number 2, 2015 ISSN 1729-830X Indringerspesies van Suider-Afrika


Cargolux Airlines International S.A., handeldrywend as Cargolux, is 'n lugvragredery met sy hoofkantoor te Luxemburg Findel Lughawe in Sandweiler, Luxemburg. Dit is een van die grootste geskeduleerde uitsluitlik-vrag operateurs in Europa met 'n wêreldwye netwerk. Huurvlugte en instandhouding aan derde partye word ook onderneem. Die lugredery is in Maart 1970 deur Luxair, die Salen Skeepsrederygroep, Loftleiðir en verskeie privaatbelange in Luxemburg gestig. Dit het bedrywighede in Mei 1970 begin met een Canadair CL-44 vragtuig met dienste van Luxemburg na Hongkong. Oor die volgende twee jaar het die lugredery vinnig gegroei, en so ook sy openbare sigbaarheid. [4] Teen 1973 het Cargolux 5 CL-44s besit en die sprong na stralers gemaak deur die verkryging van 'n Douglas DC-8. Dit het die maatskappy se vragaflewerings bespoedig. In 1974 het Loftleiðir en Cargolux hul onderhoud- en ingenieursdepartemente saamgesmelt, en teen 1975 bekom Cargolux nuwe fasiliteite bestaande uit sentrale kantore en twee loodse. Teen 1978 het die lugredery die vorm begin aanneem van die maatskappy wat dit vandag is. Die CL-44s word stadigaan aan diens onttrek en die redery bestel sy eerste Boeing 747.


Palmietfontein Lughawe, in die Germiston-distrik, was vir 'n kort tydperk na die Tweede Wêreldoorlog as Johannesburg, Suid-Afrika, se lughawe gebruik. Voorheen is die Randse Lughawe as Johannesburg se lughawe gebruik. Die Suid-Afrikaanse Lugdiens (SAL) was dan ook daar gevestig. Na die Tweede Wêreldoorlog het BOAC (British Overseas Airways Corporation) besluit om die Avro York-vliegtuig te gebruik vir hul vlugte na en van Suid-Afrika. SAL het ook 'n paar van hierdie vliegtuie by BOAC gehuur. Ongelukkig was die aanloopbane by die Randse Lughawe te kort vir hierdie vliegtuie. Daar is toe besluit om 'n nuwe lughawe in Kemptonpark te bou. Tot tyd en wyl die nuwe lughawe gereed was, sou die ou lugmagbasis op Palmietfontein naby Germiston gebruik word. SAL se eerste interkontinentale vlug is op 10 November 1945 onderneem. Die roete was Palmietfontein-Nairobi-Kartoem-Kaïro-Castel Benito-Hurn (Bournemouth). Die vlug het drie dae geduur, met oornagverblyf in Nairobi en Kaïro. Die vliegtyd was meer as 33 uur. Nog 'n rekordprestasie was Qantas se vlug van Sydney oor Perth, Kokoseilande, Mauritius na Palmietfontein.